Hitzez ekiteko garaia: Donostia martxan da Euskaraldiaren hirugarren ediziorako\nBagera eta Donostiako Udala lanean ari dira azaroaren 18tik abenduaren 2ra egingo den ariketaren antolakuntzan.\nHiriko bost pertsona ezagunek (Eneko Goia alkateak, Tanya De La Cruz aktoreak, Iñaki Salvador musikariak, Esther Arrojeria Bera Bera eskubaloi taldeko jokalariak eta Pilar Kaltzada kazetariak) Euskaraldiari esker egin dituzten urratsak azaldu dituzte.\nDonostiako Udaleko Euskara Zerbitzuak hiriko establezimenduen barruko zein kanpoko errotulazioa euskalduntzeagatik dirulaguntzak emango ditu. Horretarako, Udaleko Euskara Zerbitzuak 10.000 euro bideratuko ditu 2022an eta dirulaguntza eskaerak dirua agortu arte onartuko dira.\nEuskarazko Produktuen Gida argitaratu da\nDonostiako Udalaren Euskara Zerbitzuak Euskarazko Produktuen Gida argitaratu du paperean eta online euskarrian. Gida honek 12 urte azpiko haurrentzat dauden azken berrikuntzen berri emango dizu.\n2021-2022 euskara ikastaroetako dirulaguntzen akatsak zuzentzeko zerrenda argitaratu da\n2021-2022 ikasturtean euskara ikasteko dirulaguntza eskatu dutenen zerrenda argitaratu da. Aurkeztutako dokumentazioan akatsak zuzendu edo dokumentazioa osatzeko epea: 2022ko ekainaren 6tik 17ra (biak barne). Akatsak zuzendu ondoren, dokumentazioa aurkeztu behar da Euskara Zerbitzuan edo Udalinfoko bulegoetan.\nAkatsak zuzentzeko zerrenda\nDonostiako Udalak euskara ikastaroak antolatuko ditu uztailean oinarrizko maila duten 16-18 urte bitarteko gazteentzat\nEkainaren 15ean bukatuko da izena emateko epea\nDonostiako Udaleko Euskara Zerbitzuak, hiriko euskaltegiekin elkarlanean, oinarrizko maila (B2 gehienez) duten 16-18 urte bitarteko gazteentzat euskara ikastaroak antolatuko ditu uztailean. Hiruzpalau asteko ikastaroak izango dira, eta DBH 4, Batxilergo 1 eta Lanbide Heziketako gazteak lehenetsiko dira. Ikastaro hauetan parte hartzeko 2022an ezinbestean 16 urte bete behar dituzte gazteek, Donostian erroldatuta egon behar dute edo Donostiako ikastetxeren batean ikasi. Izena emateko epea ekainaren 15ean itxiko da.\n“Parketarrak”, euskaraz jolasean aritzeko ekimena 17 auzotan antolatuko da maiatzaren 9tik 27ra\nDonostiako Udaleko Euskara Zerbitzuaren eta auzoetan antolaturiko euskara batzordeen elkarlanaren ondorioz, “Parketarrak“ izeneko egitasmoa Donostiako hamazazpi auzotan antolatuko da maiatzean. Lehen saioak maiatzaren 9an hasiko dira Morlansen, Txomin-enean, Añorgan eta Altzan. Hortik aurrera, maiatzaren 27ra arte, hiriko auzoetako hainbat parke eta plazetan euskaraz jolasean aritzeko aukera eskainiko da doan.\n50 bidelagun gehiago behar dira. Laguntzeko prest zaude?\nAurten 10 urte beteko dira mintzanet martxan jarri zenetik. Geroztik ehunka lagunek, astero ordu bat gutxienez eman dute euskaraz aritzeko. Bidelagunak eta bidelariak elkarrekin aritu dira milaka mintzapraktika ordu eginez, Euskal Herrian asko eta asko, baina gure mugetatik kanpo ere bai. Une honetan, euskaraz aritu nahi duten bidelariak zain daude, eta bidelagun gehiago behar dira mintzanet sarean.\n"Oporretan euskaraz" udalekuetan izena emateko epea zabalik maitzaren 2tik 10era\nUdaleko Euskara Zerbitzuak “Oporretan Euskaraz” udaleku irekiak antolatuko ditu uztailaren 4tik 29ra. Udako jarduera honen helburua da euskararen erabilera sustatzea haurrengan. Bertan parte hartzeko izena eman ahal izango da maiatzaren 2tik 10era. Izen-ematea online egitea gomendatzen da www.donostiaeuskaraz.eus edo www.donostia.eus helbideetan. Hala ere, Udaleko Euskara Zerbitzuaren bulegoan ere egin ahal izango da, Konstituzio plazaren 2an, 9:00etatik-14:00etara.


Osasun Sailak bularra ematea eta iodo-urritasunari aurrea hartzea sustatzen du | Consumer\nOsasun Sailak bularra ematea eta iodo-urritasunari aurrea hartzea sustatzen du\nAna Pastor Osasun ministroak nabarmendu du garrantzitsua dela amagandiko edoskitze-programak indartzea, “ezinbestekoa baita haurra behar bezala garatzeko, eta onura nabarmenak dakarzkie amei, bularreko minbiziaren, obulutegietako minbiziaren eta osteoporosiaren aurkako babesa baitakar”. Amagandiko edoskitzearen sustapena Ama-haurren Osasun Programa Integralean sartzen da. Programa hori Lurralde arteko Kontseiluak 1990eko ekainean onartu zuen.\nOrdutik programa hori garatzen ari den arren, OMEk eta UNICEFek ohartarazi dute beharrezkoa dela amagandiko edoskitze programen planteamenduak berrikustea, adierazleak hobetzeko. Ildo beretik, Europako EURODIET programak amagandiko edoskitzea areagotzeko ekintza-plan berriak egitea gomendatzen du. 2001eko Osasun Inkesta Nazionaleko datuen arabera, amen %23,6k bakarrik ematen die bularra 6 hilabetez, eta %60,8k 6 astera mugatzen dute amagandiko edoskitzea.\nIodo-urritasunagatiko nahasteen prebentzioa ere sartzen da hitzarmenean. Nahaste horiek desagerraraztea mundu mailako lehentasuna da Osasun Publikoan, mineral horren gabezia dagoen eremuetan jaiotzen diren haurren garuneko garapenean dituen ondorioengatik. Iodo-iturri nagusia eta ia esklusiboa itsas jatorriko elikagaiak dira. Gaur egun, Mendebaldeko Europako ia herrialde guztietan dago iodo gutxi gorabehera biziaren gabezia.\nEspainiak berretsi egin zuen beharrezkoa zela iodo-defizita 2000. urtea baino lehen desagerraraztea. Nazio Batuen Batzar Nagusiak, haurtzaroari buruzko 2002ko maiatzean egindako bilkura berezian, luzamendu bat onetsi zuen 2005era arte betetzeko. Diputatuen Kongresuak legez besteko proposamen bat onartu zuen 2000. urtean, arazoa konpontzeko asmoz. Orain, Osasun Sailak zenbait gomendio proposatu ditu, OSNren Lurralde arteko Kontseiluak 2003aren amaieran onartu zituenak; besteak beste, gatz iododunaren kontsumoa sustatzea, iodoarekin aberastutako beste elikagai batzuk hartzea, hala nola itsasoko arraina, esnekiak, ogia edo ura, eta autonomia-erkidego guztietako eskola-jantokietan iododun gatza erabiltzea.\niodo lactancia materna-eu oms-eu osasuna


Usurbil Herritar txartelaren diseinua egiteko lehiaketan parte hartzeko deia | Usurbildarrak aurrera\n← Usurbilgo Sutegi liburutegiak ‘Liburutegien Eguna’ ospatzeko hainbat ekimen antolatu ditu\nUrriaren 21etik azaroaren 8ra arte Errigorako saskien eskaerak egiteko aukera →\nUsurbil Herritar txartelaren diseinua egiteko lehiaketan parte hartzeko deia\n“USURBIL Herritar TXARTELA” deituriko egitasmoa abian jarriko dute Usurbilgo Udalak eta Hurbilako-Usurbilgo Merkatari eta Ostalarien elkarteak. Ekimena martxan jarri aurretik txartel honen irudia eta izena aukeratzeko lehiaketa bat antolatu da. Lehiaketa honen helburua, txartel berriak izango dituen izen eta irudiari buruzko proposamenak jaso eta jasotako lanen artean epaimahaiaren iritz egokiena dena aukeratzea izango da. Epaimahaia Usurbilgo Udalaren ordezkari batez, Hurbilago elkarteko bi ordezkariez eta diseinuaren edo komunikazioaren arloko bi profesionalez osatuko da.\nHelburua: Herritarrak Usurbilekin lotuko dituen marka bat sortzea\nEGITASMOAREN AZALPENA GAUR ARRATSALDEAN\nAntolatzaileek herritarrei lehiaketan parte hartzera animatu dituzte: “Zeregin honetarako herriko sortzaileekin kontatu nahi dugu eta egitasmo honen nondik norakoak azaltzeko bilera batetara dei egiten dizuegu, urriaren 19an (astelehena), arratsaldeko 17:00etan Potxoenean”.\nGutun‐azalak Usurbilgo Udalean aurkeztu beharko dira, 2015eko azaroaren 6a baino lehen. Lanak zuzenean edo korreoz aurkeztu ahal izango dira. Aurkeztu beharreko bi gutun‐azalei Usurbilgo Udaleko erregistroan eman behar zaie sarrera, ondoko helbidean: Usurbilgo Udala Jose Martin Sagardia Plaza z.g. 20170.\nUsurbil Proposamenak postaz bidaltzen direnean, posta‐bulegoan bidaltzen deneko data justifikatu beharko da, eta egun berean e‐mail bat bidaliko da Udalera enplegu@usurbil.eus helbidera. Oinarri hauek, Udalaren iragarki taularen, udal web gunearen eta Hurbilago elkarteko web gunearen bidez emango dira ezagutzera.\nLehiaketaren oinarriak: Herritar txartelaren diseinurako oinarriak


Iñaki Gereñu 'Gere' (Peachy Joke): "Ez digu inork ezer oparitu!" — Gaztezulo\nIñaki Gereñu 'Gere' (Peachy Joke): "Ez digu inork ezer oparitu!"\nIñaki Gereñu 'Gere' (Peachy Joke): "Ez digu inork ezer oparitu!" https://www.gaztezulo.eus/albisteak/inaki-gerenu-gere-peachy-joke-quotez-digu-inork-ezer-oparituquot https://www.gaztezulo.eus/albisteak/inaki-gerenu-gere-peachy-joke-quotez-digu-inork-ezer-oparituquot/@@download/image/peachy_berria_1365677291.jpg\nHaurrak zirela, eskola garaiak elkartu zituen 'Lemy' (ahotsa eta gitarra), 'Bop' (bateria), 'Lou' (gitarra) eta 'Gere' (teklatua) Tolosan, eta eskolak batutakoa musikak sendotu zuen. Bartzelonan bizitokia duen laukotea bere doinuak astinduz eta furgonetari kilometroak eginez doa aitzinera.\nUdan kaleratu zenuten EPa, eta ordutik ez zarete gelditu.


Udal langileen babesa jaso du Errausketaren Aurkako Mugimenduak deitu duen manifestazioak | Usurbildarrak aurrera\n← Usurbilgo Udalak antolatuta ‘Energia Astea’ martxoaren 22 eta 25ean\nMartxoaren 25ean Usurbilgo Sortuk batzar irekia egingo du Potxoenean →\nUdal langileen babesa jaso du Errausketaren Aurkako Mugimenduak deitu duen manifestazioak\nLarunbaterako, martxoak 25, Errausketaren Aurkako Mugimenduak manifestazioa antolatu du “Alternatiba dagoelako, errausketarik ez” lemapean. Arratsaldeko 17:00etan abiatuko da Anoetatik Bulebarrerantz. Usurbilen udal langileek babesa adierazio diote Errausketaren Aurkako Mugimenduak deitu duen manifestazioari. Atzo eguerdian langileek argazki atera zuten udaletxe aurrean.\nIngurumen, hezkuntza, parekidetasun, kultur edota kirol eremuan lanean diharduten eragileak, sindikatuak, alderdi politikoak… babesa adierazi diote manifestazioari: atxikimenduen zerrenda\nErrausketaren Aurkako Mugimenduak alternatiba bat plazaratu zuen duela gutxi hondakinen arazoari konponbide bat emateko: “Birziklatu edo konpostatu ezin daitezkeen hondakinak (errefusa) erraustu beharrean irtenbide osasuntsu eta merkeago bat eman ahal izateko. Atxikimenduak eskatzen ari gara martxoaren 25ean eragile desberdinek babestuko dugun herri mobilizazioa bultzatzeko, hain zuzen errausketaren aurka eta proposatzen dugun alternatibaren alde bat egiteko”.\nErrausketaren Aurkako Mugimenduak martxoaren 18an egin zuen agerraldia


500 lagunetik gora prestatu dira aurten Herritarren Partaidetzako Alorrak Zentro, Elkarlaneko gunearen bidez antolatutako ikastaroetan | Ayuntamiento de Pamplona\n500 lagunetik gora prestatu dira aurten Herritarren Partaidetzako Alorrak Zentro, Elkarlaneko gunearen bidez antolatutako ikastaroetan\nZentro guneak xede du udalerriko kolektiboei, eragile sozialei zein herritarrei partaidetza arloan laguntzea eta gaitzea\n500 lagunetik gora parte hartu dute aurten lehen seihilekoan zehar Herritarren Partaidetzako Alorrak antolatutako eta Zentro Elkarlaneko gunean egindako ikastaroetan. Programazioa bi hiruhilekotan antolatu da. Parte hartzaileek batez beste 10etik 8,1 puntuko balorazio orokorra eman diete ikastaroei.\nUrtarrileko eta martxoko prestakuntzarako 514 eskaera jaso ziren eta, azkenik, 262 pertsonak parte hartu zuten, doan eta online, gizarte-trebetasunei, partaidetza-tresnei, gizarteratzeari, elkarteen kudeaketari eta trebetasun teknologikoei buruzko 16 ikastarotan. Partaideen balorazioa 10etik 7,8 puntukoa izan zen.\nBigarren seihilekoan Udalak 18 prestakuntza antolatu zituen gizarte- eta teknologia-trebetasunei, gizarteratzeari, partaidetza-tresnei eta elkarteen kudeaketari buruz 343 eskaera jaso ziren eta 243 pertsonak eman ahal izan zuten izena. Kasu horretan, ebaluazioak 8,4 puntura egin zuen gora.\nBi hiruhilekoetan izena eman dutenen gehienak unibertsitateko ikasketak dituzten 40 eta 49 urte bitartekoak izan dira, eta emakumeen ehuneko altuagoarekin. Eskari gehien zituzten ikastaroak gizarte-trebetasunekin zerikusia zutenak izan ziren.\nZentro, elkarlaneko guneak xede du udalerriko kolektiboei, eragile sozialei zein herritarrei partaidetza arloan laguntzea eta gaitzea. Halaber, administrazioetako teknikari eta politikariei eta sektore soziokomunitarioko profesionalei (gizarte-hezkuntza, -kultura, -osasun, -ingurumen eta abarrekoei) arreta ematen die.\nKondestablearen jauregiko 2. solairuan dago. Harremanetan jar daiteke 948420266 telefonora deituta edo informacion.participacion@pamplona.es helbide elektronikoan. Informazio gehiago eskuratzeko, sartu participa.pamplona.es eta erabaki.pamplona.eswebguneetan.\nBi zerbitzu ditu: Partaidetzarako Informazio eta Baliabide Zerbitzua (PIBZ), elkarteendako Aholkularitza Teknikoa eta Legala barne hartzen duena; eta Herritarren Parte-hartzea Dinamizatzeko Zerbitzua (HPDZ).\nPartaidetzarako Informazio eta Baliabide Zerbitzua (PIBZ)\nInformazio Zerbitzuaren xedea da Udalak eskaintzen dituen baliabide, deialdi, prozesu eta abarrei buruzko informazioa eskaintzea herritar zein elkarteei haien jardunean lagunduko dien banan-banakako laguntza eskainiz, haien eguneroko errealitatearekin zerikusia duten gai guztietan, batez ere elkarteei. Lagatzeko baliabideak ditu, hala nola, Kondestablearen jauregiko bi areto, ordenagailuak eta proiektore bat. Gainera, elkarteen udal-ataria bultzatzen du, non entitateen informazioa argitaratu daitekeen.\nLiburutegia eta Dokumentazio Zentroa kudeatzen du, herritarren eta gizartearen partaidetzarekin lotutako gaietan espezializatutako espazioa. Besteak beste, honako gai hauek jorratzen dituzte: herritarren partaidetza, gizarte-trebetasunak, gizarte-mugimenduak, herritartasuna, asoziazionismoa, boluntariotza, demokrazia, dinamizazio komunitarioa, animazio soziokulturala... Kontsulta libreko 500 agiri ditu funtsak. Harremanetan jartzeko, bidali mezu bat biblioteca.participacion@pamplona.es helbide elektronikora edo deitu 948420 468 telefonora. Liburutegiaren katalogoa Nafarroako Liburutegi Sareko katalogoan sartuta dago, zeinak Internet bidez kontsulta daitezkeen Nafarroako Gobernuaren Liburutegi Publikoetako dokumentu-funtsak jasotzen baititu.\nDoako Aholkularitza Juridikoa PIBZn\nPIBZk doako aholkularitza juridikoa barne hartzen du, eta xede du partaidetzaren eta asoziazionismoaren inguruko informazioa, aholkularitza eta prestakuntza eskaintzea herritarrei, oro har, eta irabazi asmorik gabeko entitateei bereziki. Halaber, xede du herritarren parte-hartzea eta elkarte-mugimendua sustatzea eta dinamizatzea, herritarren garapenerako elementu giltzarri gisa; aholku eta laguntza ematea gizarte-ekintzailetza sustatzeko proiektuetan, eta dagoen elkarte-ehuna sendotzea.\nHainbat gairi buruzko aholkularitza ematen du, besteak beste, entitateen eraketa (eskabideak eta agiriak egitea, izapideei buruzko azalpenak, etab.)eta eguneroko kudeaketari buruzkoa hainbat alorretan, hala nola, giza baliabideak (langileen kontratazioa, boluntarioen erregimena, zerbitzuen ordainketa), fiskalitatea, eta finantzabideak eta dirulaguntzak lortzea, beste hainbat arloren artean.\nAzkenik, aurrez aurre, telefono bidez, helbide elektronikoz edowww.participa.pamplona.es wegunearen bidez jasotako kontsultei banan banan informazioa eta orientazioa ematen dizkie. Ezinbestekoa da aldez aurretik hitzordua eskatzea.\nHerritarren Parte-hartzea Dinamizatzeko Zerbitzua (HPDZ)\nHerritarren Parte-hartzea Dinamizatzeko Zerbitzua elkarteei beren beharretan laguntza pertsonalizatua emateaz eta sor daitezkeen partaidetza-ekimenei erantzuteaz arduratzen da, eta horiek bideratzen ditu abian jartzeko. Udal-zerbitzuek herritarrekin antolatzen dituzten topaketak ere koordinatzen ditu, ordutegi eta kokapen onenak izan ditzaten.\nUdan goizetan ematen du arreta Zentro, Elkarlaneko gunean, 08:00etatik 15:00etara, eta ikasturtean zehar asteazken eta ostegun arratsaldeetan ere bai, 16:00etatik 20:00etara bitarte. Halaber, irailetik aurrera beste kokaleku batzuetan egonen da 16:00etatik 20:00etara, hala nola, Juslarrocha Civivoxean astelehenetan, Iturramako Civivoxean astearteetan eta Mendillorriko Civivoxean ostegunetan.


Eskerrik asko eta zorte on - Ordizia Rugby\nEskerrik asko eta zorte on\n2020/2021 liga amaitu berri da gure lehen taldearentzat, eta kluba dagoeneko hasi da hurrengoa prestatzen. Oraingo honetan, plantilako 5 jokalarik gurekin jarraituko ez dutela iragarri behar da.\nJuanma Lescano da Ordizian denbora gehien daraman jokalaria. Berari buruz esan dezakegu, huts egiteko beldurrik gabe, ligako jokalaririk onenetakoa izan dela bere postuan urte guzti hauetan, eta bere jokoarekin egonkortasuna eta irizpide eman diola taldeari bere agerraldi guztietan.\nTaldea utziko duen beste jokalari argentinar bat Gonzalo Vazquez da. Jokalari honen azken urteak ez dira errazak izan. Duela urte eta erdi, lepoan lesio larria izan zuen, jokalari askori joko zelaietatik kenduko ziena. Baina Gonzalok gogor egin du lan eta maila handian jokatzea lortu du, ligako txapeldunordea izan zen 23 urtez azpiko taldean parte hartuz.\nVukile Sofisa eta Keegan Munro joan den udan iritsi ziren Hegoafrikatik ordiziarren aurrealdea indartzeko, eta gogor lan egin dute taldeak jarritako helburuak lortzeko. Aldi berean, dinamika berri batean, talde berri batean eta taldekide berri batzuen egunerokotasunean sartzeko erronka horri ere aurre egin die.Denboraldi hau igaro ondoren, agur esan eta zorte ona opa dizuegu.\nAzken baja Igor Genuarena izango da. Igor neguan iritsi zen eta ekarpen handia egin du. Harengandik espero zen guztia eta gehiago eman du. Berari buruz hitz egitea eta super klasetzat jotzea gutxi da, baina zoritxarrez, ezin izango da gure taldeko kide izan datorren denboraldian, eta ohore guztiekin agurtu behar dugu.\nKlubak gurekin jarraituko ez duten jokalari guztienganako esker oneko hitzak besterik ez ditu. Zorterik handiena opa diegu beren abentura berrietan.


11 uztaila, 2014 1+1 741\nZe polita, ze aberatsa den lagun asko izatea, kuadrilla desberdinetako partaide izatea. Bizitza aurrera doan eran, bizimodua aldatu egiten zaiguk eta, noski, baita lagunak, kuadrillak eta planak ere. Umetan eta gaztetxotan eskolak garrantzi handia dik, baina baita eskola orduz kanpoko beste ekintzek ere. Lagun talde desberdinak osatu eta planak egiten ditiztek haurrek eta gazteek: partiduak, emanaldiak, txangoak, meriendak, aurkezpenak…\nGaztetan kuadrillak berebiziko garrantzia izaten dik: umetakoak mantentzen dizkiagu, batzuetan, eta berriak sortu. Eta helduaroan zer? Ba… seme-alabak ditugunok, haien lagunen gurasoekin kuadrilla osatzen diagu; seme-alabek egiten duten ekintzaren arabera, lagun berriak egiten dizkiagu.\nHalaxe, sare zabaleko lagunartea osatzen diagu eta, planak egiten iaioak garenez, zereginik ez zaiguk falta izaten inoiz: umetan ikastolan elkarrekin ikasten ibilitakoekin, asteburu-pasa guraso-elkartetik antolatutako mendi-irteera, eskola kirolari bukaera emateko haurren eta gurasoen arteko partidua eta hamaiketakoa, haurren gelako familien arteko bazkaria, musika taldekoekin halako festetara irteera, kirol jarduerak han eta hemen. Etenik gabeko katea. Egutegiak zenbat egun, gure bizitzak hainbat ekintza . Harrigarria duk, harrigarriak gaituk. Puzzlea osatzea ez duk beti erraza izaten, pieza guztiak ezin ondo ezkondu, egun beretan plan bat baino gehiago ezin txertatu izaten baitizkiagu. Saltsan, pozik bizi gaituk, ordea.\nBeti pentsatu izan dinat, etxekoekin batean, lagunena dela zutabe ezinbestekoa gure bizitzan. Hain zuzen ere, horiek omen ditun aukeran ditugun zera bakanetakoak, lagunak. Izan ere, non jaio, gurasoak nor izango diren… ezin dinagu hautatu. «Lagunak, ordea, bai!» entzungo dun ozen baino ozenago. Baina, hala ote dun?\nHonek bi ariketa egiteko abagunea ematen zigun: lehena, gure lagunartea osatzen hasi gineneko oroitzapenekin jolas egin eta, bigarrengoa, gure seme-alabak lagunartean murgiltzen hasi zirenean guraso gisa nola jokatu genuen hausnartzea.\nAurrenekoari dagokionez, dena oso zirkunstantziala izan den irudipena dinat. Herri-gunetik aparteko baserri batekoa nintzelako, nire txikitako lagunak ez zitunan gelakoak, baizik herriko adinkideak hainbat jardueratan bat egiten genuenak baizik. Hor erreka desberdinetako urak bat eginda osatu zunan gure lagun kuadrilla. Gero Donostiara ikastera joateak beste lagun batzuk egiteko parada eman zidanan; unibertsitatean beste ale batzuk eta UEUri esker ezagutu gintunan gu biok Iruñean beste batzuekin batean. Lan aukera bakoitza lagun gehiago egiteko aukera berri bat izan dun niretzat. Lagun artekoa naun eta ahalik eta ondoen zaintzen saiatzen naun lagun zaituztedanak.\nBigarren ideia jorratzeko tarterik gabe geratu naun… Hala ere, galdera soil bat, nahi duenak erantzun dezan: nork ez du parkez aldatu, halako gurasoen semea edo alaba han egongo delakoan?\n« Nik ere jantziko nuke batzuetan burkinia\nMutiloako eskolako mutikoak »


Hamahiru urteko espetxe zigorra Viktor Janukovitxi | Mundua | Berria\nHamahiru urteko espetxe zigorra Viktor Janukovitxi\nKIEV. Kieveko Obolon barrutiko auzitegiak hamahiru urteko espetxe zigorra ezarri zion atzo Viktor Janukovitx Ukrainako presidente ohiari (2010-2014), traizioa leporatuta. 2014an «Ukrainako segurtasun nazionalaren aurkako krimen bat» egin zuela ebatzi du epaimahaiak. Froga nagusitzat aurkeztu du jada presidente ez zenean Vladimir Putin Errusiako estatuburuari idatzi zion eskutitz bat. Gutun hartan, Janukovitxek Putini eskatu zion armada erabiltzeko «legea, bakea, ordena eta egonkortasuna ezartzeko eta Ukrainako herria babesteko».\nJanukovitxen abokatuak, Aleksandr Goroxinskik, ez du baztertu nazioarteko auzitegietaraino jotzea helegiteekin. «Ez dago zalantzarik tribunalak presiopean jokatu duela, estatuaren boterearen presiopean, egungo gobernuarenean», salatu zuen epaia jakin ondoren.\nJanukovitx espetxeratzeko, ordea, Errusiak Ukrainara estraditatu beharko luke hura, babes politikoarekin bizi baita han. 2014ko otsail bukaeran egin zuen ihes, oposizioak indarrez boteretik kendu ondoren.


Adimen emozionala eskolan :: ikasi :: Udako Euskal Unibertsitatea\nItziar Larzabal: “Aisialdi jarduerak bizipen positibo iturri dira eta horiek euskararekin uztartzeak garrantzia berezia du”\nHasiera-data: 2019(e)ko maiatzaren 10a\nOrdutegia: Ostiral-larunbatak. 17:30-20:30 (ostirala), 10:00-14:00 eta 15:30-19:00 (larunbatak)\nMatrikula-epearen bukaera: 2019(e)ko maiatzaren 3a\nmaiatzaren 10a (17:30-20:30).\nmaiatzaren 11a eta 18a (10:00-14:00 eta 15:30-19:00).\nZenbait ikertzaileren arabera, gaitasun emozionalak garatzeak ondorio positiboak ekartzen ditu ikaskuntza-prozesuan, haurraren (eta helduaren) ongizatean, baita horrek bere bizitzan aurki ditzakeen oztopo eta arazoen prebentzioan ere. Eta hori posible ez denean, horiei aurre egiteko estrategia egoki eta osasungarriak garatzeko momentuan ere.\nDonna Apellaniz Nieto\nLehen Hezkuntzako Magisteritzan diplomatua. Adimen Emozionala Hezkuntza arloan aditua. “Esku-Hartze Sistemikoarako Tresnak eta Ingurune Terapeutikoen Sorkuntza” masterra. Gaur egun, Adimen Emozionaleko irakaslea eta aholkulari emozionala.\nHorretarako, bakarka, binaka zein taldean aurrera eramateko talde-dinamika batzuk proposatuko dira (rol-playing-ak kasu).\nGai honetan interesa duten pertsona heldu guztiei zuzenduta dago (irakasleak, hezitzaileak, orientatzaileak, begiraleak, Irakasle Eskolako ikasleak...), kontuan hartuta ikastaroan zehar adimen emozionala eskola-eremuan nola jorratu izango dugula helburu eta lan-ildo nagusia.\nEguneratze-ikastaro modura homologatuta, 2019ko urtarrilaren 25ean Hezkuntza Saileko Hezkuntza sailburuordeak emandako ebazpenaren bidez, honako kodearekin: 1968348008.\nHezkuntza, adimena, emozioak, ikastaroak, UEU, Eibar


zinegoak | Zinegoak 2018 aurkezpena: ezberdina izatearen naturaltasuna!\nMARKETS & LABS\nNOLA IZAN / ESAN BOLLERA\nZinegoak 2018 aurkezpena: ezberdina izatearen naturaltasuna!\nZinegoakeko lantaldeak prentsaurrekoa eskaini du gaur, 15. edizioko nobedade eta ezaugarri nagusiak aurkezteko. Zinegoak sexu-, identitate- eta genero-aniztasuna lantzen duten jaialdien artean, erreferente bihurtzen ari da estatu mailan.\nZinegoak 2018 otsailaren 19tik martxoaren 4ra arte ospatuko da. Programazioaren alderik indartsuena lehenengo astean izango da (egun horietan izango baita lehiatuko diren pelikula guztien lehenengo paseak). Bigarren astean, ostera, paseak errepikatzeko eta jarduera osagarriak antolatzeko momentua helduko da. Guztira, 135 jarduera eta proiekzio baino gehiago.\nPau Guillén zuzendariak azaldu duen moduan “gure ideia nagusia da ezberdintasunek norbanako egiten gaituztela, eta maitatzeko moduak, gure identitatea adierazteko moduak eta gure sexualitateaz gozatzeko moduak, ezin dutela mugatuta arau sozial edo estetikoengatik”.\nAldarrikapen hori hasieratik egon da presente. Kartelaren ilustrazioa hautatzeko orduan, lanak aukeratzerako orduan, edo Émilie Jouvet zinegileari Ohorezko Saria ematerako orduan. Izan ere, Jouvetek intimitatea eta gorputza borrokarako eta militantziarako tresna bihurtu ditu, zinema eta argazkigintzaren bidez.\nProgramazioari dagokionez, nabarmendu behar da Estatu mailan egongo diren estreinaldien kopurua: 22 guztira. Horrez gain, Europa mailako hiru estreinaldi eta mundu mailako bi estreinaldi izango ditugu: Nove de Novembro (Lázaro Louzaoren opera prima, galegoz grabatutako lehenengo LGTB pelikula) edo Enfemme (Alba Barbé i Serra zuzendariaren lana, crossdressing munduaren inguruan).\nBaina batez ere azpimarratzekoa da edizio honetan egongo diren gonbidatuen kopurua (20 lan baino gehiagoetako ordezkariak egongo dira). Horrela, publikoak aukera izango du sortzaileekin zuzen-zuzenean hartu-emana izateko.\nHorrez gain, jaialdiak bere ohiko atalak izango ditu Laburmetraien arloan (Begiradak), Off atalak izena aldatu eta Narratiba Berriak deituko da, Argitutako Klasiko Ezkutuen zikloa… Bilgunen, gai nagusi bi landuko dira: memoria historikoa (Federico Garcia Lorcaren erailketaren ingurukoa) eta pinkwashing izeneko kontzeptuaren inguruko eztabaida.\nAzkenik, lantaldeak eskerrak eman nahi izan dizkie beste urte batez Zinegoak Hedapenean parte hartu duten udalerri guztiei. “Gero eta interes handiagoa da zinema eta kultura hirigune handietatik kanpo eramateko. Aurten Euskal Herriko 40 udalerritara helduko da, 50 proiekziorekin”, azaldu du Oneka Alvarez, Zinegoak Hedapeneko koordinatzailea.\nHorrez gain, otsailaren 14an 3, 2, 1… Zinegoak! hasiko da, hainbat elkarte eta erakunderekin batera: Guggenheim Bilbao Museoa, Pikara Magazine, Sare Lesbianista, Sala BBK eta abar. Azken horretan, Émilie Jouveten Aria lana proiektatuko da.


List all posts by Authors, nested Categories and Titles – WordPress plugina | WordPress.org Euskara\nFabio Marzocca-(e)n arabera\nJohn 2020(e)ko maiatzaren 2(a)\nprysmcat 2018(e)ko abenduaren 15(a)\nDenS 2018(e)ko urtarrilaren 31(a)\nslickpw 2016(e)ko azaroaren 9(a)\nmarcfuller 2016(e)ko irailaren 3(a)\njessegilbert.com 2016(e)ko irailaren 3(a)\n“List all posts by Authors, nested Categories and Titles” software librea da. Ondoko pertsonek egin dizkiote ekarpenak plugin honi.\nList all posts by Authors, nested Categories and Titles 3 eskualde-ezarpenetara itzuli da. Eskerrik asko itzultzaileei beraien ekarpenengatik.\nItzul zaitez List all posts by Authors, nested Categories and Titles zure hizkuntzara.\nDutch, English (US), Italian, eta Swedish.


Zerbitzuak arintzen eta hurbiltzen | OsatuBerri\nZerbitzuak arintzen eta hurbiltzen\nHogeita zortzi ginekologok egiten dute lan Barrualde-Galdakaoko ESIan, eta zenbait berrikuntza egin dituzte sailean azken urteotan. Alde batetik, emailearen semenarekin intseminazioak egiten ari dira. Beste alde batetik, Gernikako Ospitalean patologia zerbikaleko kontsulta bat zabaldu dute, inguruko pazienteak tratatzeko. Gainera, Amatasun izeneko zerbitzua daukate Psikiatria Zerbitzukoekin batera. Erdiondoko depresioa detektatzeko hasierako lana egiten dute.\n2019ko udaberrian jarri zuten martxan semen-emaile bidezko intseminazio-zerbitzua Barrualde-Galdakaoko ESIan. Ordura arte, beharrizana zeukatenek Gurutzetako Ospitalera jo behar izaten zuten, eta itxaron zerrenda luzeetan egon. Orain, epe horiek murriztu eta zerbitzua jendearengana hurbildu dutela esan dute Nekane Egiguren eta Eskerne Bello ginekologoek. «Gainera, haien erreferentziazko ospitalean egiten zaie dena: diagnostikoa zein tratamendua», azpimarratu du Bellok.\nLehendik egiten zituzten intseminazioak, baina bakarrik bikote heterosexualenak. Orain, semen-emaile bidezko intseminazioekin, bikote homosexualek eta bikotekiderik ez duten emakumeek ere erabil dezakete zerbitzua; ia intseminazio guztien eskatzaileen erdia dira. Gutxi dira semen-emaileen laginak erabiltzen dituzten bikote heterosexualak, baina badaude askotariko patologien ondorioz ezintasuna dutenak umeak izateko: espermatozoide faltagatik, seme-alabei patologiak transmititzeko arriskuagatik edo in vitro teknikarekin huts egin izanagatik, besteak beste. Aukera honek bikote horiei ere laguntzen die.\nAspalditik zetorren emaileena bertan kudeatzeko eskaera, eta Barrualde-Galdakaoko ESIan ere egin zezaketela pentsatu zuten bertako ginekologoek. Horrela, Egigurenen arabera, Gurutzetako Ospitaleko itxaron zerrenda arindu ahal izan dute, eta pazienteei aukera bat eskaini prozedura hurbilago eta arinago egiteko: «Emaile bidezko intseminazioetan, lehen sei hilabete inguru itxaron behar izaten zuten, eta orain bi hilabetean jada tratamendua egiten daude». Haien lan karga igo da ondorioz, baina oraingoz ondo kudeatzen ari direla adierazi dute.\nBeste berrikuntzetako bat Gernikako Ospitaleko kolkoskopioa da. 2020ko otsailean eraman zuten horra, eta horrek modua eman die bertan zabaltzeko patologia zerbikaleko kontsulta bat; hala, arreta hurbilagoa eman diezaiekete Busturialdeko eta Lea Artibaiko pazienteei. Gernikako Ospitalean bertan egiten dute orain umetoki-lepoaren minbizia bahetzea eskualde horietako milaka pazienterentzat. «Egin ditugun aldaketa gehienak joera horretakoak dira: pazienteak gutxiago mugitzea eta proba diagnostikoak lehenago egitea «, azaldu du Bellok.\n«EMAILE BIDEZKO INTSEMINAZIOETAN, LEHEN SEI HILABETE INGURU ITXARON BEHAR IZATEN ZUTEN, ETA ORAIN BI HILABETEAN JADA TRATAMENDUA EGITEN DAUDE»\nUmetoki-lepoaren minbizia detektatzeko prozeduretan, aldaketak egon dira azken urteotan. Lehen, bahetze oportunista egiten zuten, eta pazienteak ginekoloarengana edo emaginarengana joatean egiten zitzaien. Orain, biztanleria-baheketa egiten denez, Bellok eta Egigurenek adierazi dute egin beharreko kolkoskopia-kopurua bikoiztu edo hirukoiztu egin dela. Beharrizan horrek ere eragin du Gernikako kontsulta zabaltzeko apustua.\nEuskarari dagokionez ere, aurrerapausoak eman dituzte normalizazioan. Barrualde-Galdakaoko ESIko anbulatorioetan eta zenbait kontsultatan —patologia zerbikaleko kontsultan, ugalketa kontsultan eta ekografia obstetrikoaren kontsultan— bermatu egiten dute astean egun batean gutxienez pazienteek arreta zirkuitu osoa euskaraz egitea. Baita gainerako egunetan ere, ginekologoa euskalduna denean.\nPsikiatria zerbitzuaren eskutik ekarri dute beste berrikuntza bat: Amatasun programa. 2019ko azaroan ekin zioten elkarlanari, Leire Erkoreka psikiatrak bultzatuta. Helburua da erditze-osteko depresioaren prebalentzia zenbatzea, eta haiek detektatzea eta tratatzea. Erkorekak laguntza eskatu zien ginekologia zerbitzukoei, eta haiek arduratzen dira lehen testa egiteaz, «Edinburgh eskala» esaten diotena. Askotariko galderak egiten dizkiete ginekologoek amei, erditu eta hilabete eta erdira. Tristurarekin, urduritasunarekin, negarrarekin eta zoriontasun-faltarekin dute zerikusia, eta erantzunek erraz adieraz dezakete erdiondoko depresioa izateko arriskua.\nProgramarekin hasi baino lehen ere egiten zuten erditze-osteko azterketa ginekologoek, baina batez ere «azterketa fisiologikoa» zela esan du Egigurenek. «Guk ikusten genuen ea odolik zuen, ea puntuak ondo zeuzkan, baina ez genion hainbesteko arreta ematen alde psikologikoari», erantsi du Bellok.\nDepresio mota honek estigma handia duela azaldu dute, eta uste dena baino kasu «askoz gehiago» daudela. «Urte nahikoan egon gara ginekologo moduan lanean, eta nik birritan bidali behar izan dut emakume bat psikiatrarengana», azaldu du Egigurenek. «Orain, programa honekin emakume pilo bati eskaini diot». Amen esku uzten dute erabakia beti.\n«EGIN DITUGUN ALDAKETA GEHIENAK JOERA HORRETAKOAK DIRA: PAZIENTEAK GUTXIAGO MUGITZEA ETA PROBA DIAGNOSTIKOAK LEHENAGO EGITEA»\nPsikiatria Zerbitzuan kontsulta presentzialak egiten dituzte: egoera bera jasaten ari diren amen bilerak. Lau-bost modulu dira, eta ez dituzte ordenan jarraitu behar, ezta denak egin behar ere. Erditzea, edoskitzea eta sentimenduak lantzen dituzte.\nErdiondoko depresiorako arrisku-faktore bat izan ohi da haurdunaldia nahi ez izatea. Kurioski, haurdunaldia asko-asko nahi izan dutenengan ere antzeko efektua eragin dezake. Tristura hori kudeatzea zailagoa dela deritzo Egigurenek.\nAma askok beren burua zalantzan jartzen dutela uste du Egigurenek: «Zelan egon naiteke triste erditu berritan?, galdetzen diete beren buruari». Belloren hitzetan, «zaila» da prozesatzea norbera nahita geratu dela haurdun, umea erditu duela eta hala ere triste sentitzen dela. Beldurra sentitzen dute horietako ama askok, baina onarpena «oso garrantzitsua» dela uste du Bellok, osasun mentalean «funtsezkoa» delako.


2019/2020 Denboraldia. 4. Kontzertua\n15 urtarrila, asteazkena 20:00etan. · Areto Nagusia\nRobert Treviñok 9. sinfonia zuzenduko du, Anton Brucknerrek bere azken urteetan sortu zuen maisulana, hain zuzen. Brucknerrek bere sinfoniekin ziurgabetasun handiak izan zituen, baina ziur zegoen Bederatzigarrena bere maisulana izango zela. «Jainkoari bukatu ahal izateko bizitzen utz diezadala soilik eskatzen diot», esan zuen. Alemaniako musikaren obra gorenetako bat da.\nOHARRA: Frank Peter Zimmmermann bakarlari gonbidatuak bertan behera utzi du datozen egunetarako programatutako kontzertua.\nEroriko handi batek eragindako lesio baten ondorioz, bertan behera utzi behar izan ditu Euskadiko Orkestrarekin programatutako bost kontzertuak, haien artean Baluarten urtarrilaren 15ean iragarritakoa. Halakorik ezean, orkestrak Brucknerren 9. sinfonia interpretatuko du azken bertsioan, bigarren zatirako hasieran programatutako hiru mugimenduei laugarren Finale ezohikoa gehituz. Sinfonia osoa 90 minutuko musikak osatzen du, eta horrek esan nahi du hasierako programaren iraupen bera duela, eta aukera paregabea izango da Austriako konpositorearen "azken maisulantzat" jo izan dena bere osotasunean ezagutzeko.


barren.eus - Elgoibarren Pelouse eskubaloi taldea sortu zutenak bazkari baten bueltan batu dira, 40 urte geroago\nElgoibarren Pelouse eskubaloi taldea sortu zutenak bazkari baten bueltan batu dira, 40 urte geroago\nArgitaratua: 2019-09-16 10:34\nClub Deportivo Elgoibarren babesean sortu zuten Elgoibarren eskubaloi taldea ere, Pelouse eskubaloia izenarekin. Zapatuan, taldea sortu eta 40 urte geroago, elkarrekin bazkaltzeko elkartu ziren talde hartako gehienak Zubiondo elkartean.\nIñaki Konde zen garai hartan C.D. Elgoibarko presidentea eta Jose Mari Oruesagastiren ekimenez sortu zuten eskubaloi taldea. Eskola kirolean eskubaloiko entrenatzaile ibilitakoa zen Oruesagasti eta Pelouse talderako batu zirenetako asko gaztetxotan bere jokalari izandakoak zituen. "Garai hartan futbola beste aukerarik ez zegoen Elgoibarren eta eskubaloi taldea sortu behar genuela esanez etorri zitzaigun Oruesagasti. C.D. Elgoibarren babesean sortu zuten taldea, Pelouse tabernako jabea zen Miguel Larrañaga Erretxindik jarritako diruarekin", azaldu du Vicente Rementeriak, Pelouse taldeko jokalari izan zenak [Pelouse sortu aurretik, Arrate eskubaloi taldean ere ibili zen Rementeria]. Taldea honako lagun hauek osatu zuten:\nPatxi Aranberri (entrenatzailea), Edelmiro Gonzalez (entrenatzaile /jokalaria) Vicente Rementeria, Mikel Jauregi, Juan Ramon Larrañaga, Esteban Larrañaga, Jesus Beraza Txuri, Francisco Javier Isasti, Jacinto Garcia, Julian Asensio, Jose Antonio Perez Bermeano, Cipriano Blanco, Pedro Barrenetxea, Salvador Barroetabeña Burgo, Karmelo Iriondo, Javi Arnedo, Jose Miguel Lejarazu, Rafa Rodriguez, Modesto Cid, Antonio Fernandez eta hilak dauden: Carlos Gonzalez Veloci, Pedro Jose Ansola Mauxi eta klubaren ordezkari lanak bete zituzten Luis Fernando Ayesta eta Javier Hidalgok.\nZapatuan, elkarrekin bazkaldu zuten Elgoibarren eskubaloiaren aitzindari izan zirenek, Zubiondo elkartean.


Covid-19ak eragindako pandemiaren hedapena dela eta, Espainiako Estatuak martxoaren 14ko 463/2020 Errege Dekretua onartu zuen, zeinak alarma-egoera deklaratu baitzuen Covid-19ak eragindako osasun-krisia kudeatzeko. Errege-dekretu hori indarrean jartzeak murrizketa handiak ekarri zituen pertsonen mugikortasunari eta jarduera ekonomikoari dagokienez. Murrizketa horietako zenbait arlo hauei buruzkoak ziren: jarduera asistentziala, hileten alderdi sanitarioa eta nekazaritza- eta abeltzaintza-produktuen zuzeneko salmenta.\nAipatutako 463/2020 Errege Dekretuaren 6. artikuluan xedatutakoarekin bat etorriz, administrazio bakoitzak bere zerbitzuen ohiko kudeaketarako indarreko legediak ematen dizkion eskumenak izaten jarraituko du, eta beharrezkotzat jotako neurriak hartuko ditu, betiere alarma-egoeraren ondoreetarako agintari eskudunak emandako zuzeneko aginduak betez. Agintari eskudun hori Osasuneko ministroa da, hala xedatuta baitago aipatutako errege-dekretuaren 4. artikuluan.\nHorrela, Osasun Ministerioak alarma-egoera honetan emandako agindu eta neurriak betetzeko, zenbait arau eman ziren Euskal Autonomia Erkidegoan; besteak beste, honako hauek:\n– Agindua, 2020ko martxoaren 24koa, Osasuneko sailburuarena, zeinaren bidez zenbait neurri hartzen baitira Euskal Autonomia Erkidegoko asistentzia-jarduerari dagokionez eta koronabirusak (Covid-19) eragindako egoeraren eta bilakaeraren ondorioz.\n– Agindua, 2020ko martxoaren 26koa, Osasuneko sailburuarena, SARS-CoV-2 (Covid-19) delakoak eragindako pandemia dela-eta hileta-osasunaren arloan salbuespenezko neurriak hartzen dituena.\n– Agindua, 2020ko apirilaren 14koa, Osasuneko sailburuarena, zeinaren bidez aldi baterako eteten baitira nekazaritzako eta abeltzaintzako elikagai eta produktuen zuzeneko salmentako aisialdiko edo jai giroko merkatu eta azoka tradizionalak, ezartzen baitira nekazaritzako eta abeltzaintzako elikagai eta produktuen zuzeneko salmentako merkatu eta azoka tradizionalen (normalean, asterokoak) baldintza sanitarioak eta arautzen baita EAEko zenbait udalerritan denda-ibilgailuak baliatuz saltoki ibiltariek gauzatzen duten jarduera, SARS-CoV-2 (Covid-19) birusak sortutako pandemia dela eta.\nBestalde, 463/2020 Errege Dekretuaren 10.6 artikuluak Osasuneko ministroa gaitzen du aurreko apartatuetan zerrendatutako neurriak, tokiak, establezimenduak eta jarduerak aldatzeko, handitzeko edo murrizteko, osasun publikoko arrazoi justifikatuak daudenean. Gaikuntza hori baliatuz, eta eskuragarri dauden adierazle epidemiologikoak kontuan hartuz, estatuan prozesu bat hasi da, orain arte mugikortasuna eta kontaktu soziala murrizteko hartutako neurriak «mailaz maila leuntzeko», helburu hartuta ohiko bizimodua eta jarduera ekonomikoa pixkanaka berreskuratzea, betiere osasun publikoa zainduz eta epidemiak herritarren osasunarentzat izan dezakeen arriskua minimizatuz. Horrela, hori guztia oinarri hartuta, Osasun Ministerioak maiatzaren 3ko SND/386/2020 Agindua eman du, zeinaren bidez zenbait murrizketa sozial leuntzen baitira, eta zehazten baitira txikizkako merkataritza-jarduera garatzeko eta zerbitzuak emateko baldintzak eta ostalaritza- eta jatetxe-jarduerak garatzekoak, Covid-19ak eragindako osasun-krisia gutxien pairatu duten lurraldeetan.\nArlo sozialean leundutakoen artean, belategi eta hiletei buruzko zenbait neurri daude (5 .artikulua), eta neurri horiek aplikatzeak erabat berrikustea dakar, ikuspegi juridikotik, 2020ko martxoaren 26an emandako arau autonomikoa.\nHalaber, ministro-aginduaren III. kapituluan ezarritakoa aplikatzeak praktikan indarrik gabe uzten du lehenago aipatutako 2020ko apirilaren 14ko Aginduan ezarritakoa.\nAzkenik, Osasuneko sailburuaren 2020ko martxoaren 24ko Aginduari dagokionez (agindu horren bidez, zenbait neurri hartzen dira Euskal Autonomia Erkidegoko asistentzia-jarduerari dagokionez eta koronabirusak (Covid-19) eragindako egoeraren eta bilakaeraren ondorioz), hizpidera ekarri behar da 2020ko apirilaren 24ko Ebazpenaren bidez aldatutako SND/310/2020 Agindua, zeinak funtsezko zerbitzutzat jotzen baititu osasun-zentro, -zerbitzu eta -establezimendu jakin batzuk; besteak beste, honako hauek: kontsulta medikoak, beste profesional sanitario batzuen kontsultak, zentro polibalenteak, etab. Alde horretatik, esan daiteke halako zerbitzuen jarduera asistentziala berriz abian jartzeak lotura handiagoa duela 2020ko martxoaren 24ko Agindua berrikustearekin, SND/386/2020 Agindua indarrean jartzearekin baino.\nEgia da, bestalde, agindu horretako zazpigarren ebazpen-zatiak adierazten duela agindua indarrean egongo dela alarma-egoerak eta ondorengo luzapenek irauten duten bitartean; baina, egia da, era berean, pandemiaren bilakaerari buruzko datu epidemiologikoek berekin ekarri dutela fase-aldaketa bat, non ez baita beharrezkoa baliabide sanitario pribatu guztiak erabiltzea sistema sanitario publikoa osatzeko. Izan ere, sistema hori hasia da ohiko jarduera asistentziala berreskuratzen, lehendik programatuta zegoena barnean dela. Beraz, zentro sanitario pribatu horiek berriz itzul daitezke martxoaren 24ko Agindua indarrean jarri aurretik zuten egoerara, betiere kutsatzeak eragozteko neurri egokiak hartuta. Hala uste du Eusko Jaurlaritzako Osasun Publikoaren eta Adikzioen Zuzendaritzak, eta, horregatik, agindu hori indargabetzearen alde egiten du, «pandemiaren bilakaera ikusita, eta konfinamenduaren osteko egoera berria kontuan hartuta, zeinean nabarmen jaitsi baitira adierazle epidemiologikoak eta baliabide asistentzialen erabilera»\nHorrenbestez, Osasuneko sailburuak, arlo sanitarioko agintaritza baliatuz, eta bat etorriz Osasunaren apirilaren 25eko 14/1986 Lege Orokorraren 26. eta 29. artikuluetan xedatutakoarekin eta Osasun Sailaren egitura organikoa eta funtzionala ezartzen duen apirilaren 11ko 80/2017 Dekretuaren 4.1 artikuluarekin, honako hau\nLehenengoa.– Indarrik gabe uztea 2020ko martxoaren 24ko Agindua, Osasuneko sailburuarena, zeinaren bidez zenbait neurri hartzen baitira Euskal Autonomia Erkidegoko asistentzia-jarduerari dagokionez eta koronabirusak (Covid-19) eragindako egoeraren eta bilakaeraren ondorioz; betiere, ezertan eragotzi gabe Euskadiko Antolamendu Sanitarioaren ekainaren 26ko 8/1997 Legeak euskal administrazio sanitarioari esleitzen dizkion ahalmenak, osasun publikoaren babes orokorra bermatzekoak.\nBigarrena.– Indarrik gabe uztea 2020ko martxoaren 26ko Agindua, SARS-CoV-2 (Covid-19) delakoak eragindako pandemia dela-eta hileta-osasunaren arloan salbuespenezko neurriak hartzen dituena.\nHirugarrena.– Indarrik gabe uztea 2020ko apirilaren 14ko Agindua, Osasuneko sailburuarena, zeinaren bidez aldi baterako eteten baitira nekazaritzako eta abeltzaintzako elikagai eta produktuen zuzeneko salmentako aisialdiko edo jai giroko merkatu eta azoka tradizionalak, ezartzen baitira nekazaritzako eta abeltzaintzako elikagai eta produktuen zuzeneko salmentako merkatu eta azoka tradizionalen (normalean, asterokoak) baldintza sanitarioak eta arautzen baita EAEko zenbait udalerritan denda-ibilgailuak baliatuz saltoki ibiltariek gauzatzen duten jarduera, SARS-CoV-2 (Covid-19) birusak sortutako pandemia dela eta.\nLaugarrena.– Agindu hau Euskal Herriko Agintaritzaren Aldizkarian argitaratuko da, eta argitaratzen den egunetik aurrera izango ditu ondorioak.


LABek Alegin bajan dagoen sedagilea lehen bait lehen ordezkatzea eskatzen du | LAB SINDIKATUA\nZerbitzu Publikoak Osasungintza LABek Alegin bajan dagoen sedagilea lehen bait lehen ordezkatzea eskatzen du\nLABek Alegin bajan dagoen sedagilea lehen bait lehen ordezkatzea eskatzen du\nAlegiko Unitatean dagoen egoeraren aurrean, bajan dagoen mediku baten ordezkapen ezarengatik LAB sindikatuak salaketa publikoa egin nahi du.\nAlegiko Lehen arretako unitatean gaur egun osasun zerbitzua eskaintzeko, 5 mediku daude eta pediatra bat daude. Alegiko unitate hau Dispertsio handiko Unitatea da, bere baitan: Legorreta- Baliarrain ( mediku bat), Amezketa-Abaltzisketa ( mediku bat), Bidegoian-Albistur-Beizama(mediku bat), Alegia-Ikaztegieta-Bedaio(2 mediku) hartzen ditu. 5 mediku horietatik, 2 oporretan daude eta ordezko bakar bat jarri dute 2 kupoak egiteko.\nBeste mediku batek baja hartu du eta lau egunetan ez dute ordezkatuko, beraz, Amezketan dagoen sendagilea bajan dagoen sendagilea da eta ordezko bat jarri beharrean, mediku bat etorriko da ordu terdi kontsulta pasatzera, 10etatik- 11,30tara. Mediku hau gero Bidegoiena joango da, 12etatik 14etara, eta gero mediku hau Alegira joango da 15etatik 17etara. Beraz, dagoen dispertsioa kontutan hartu behar da.\nAmezketa-Abaltzisketa eta Bidegoian-Albistur-Beizamako biztanleak medikua behar badute, bere herrian ez dagoen orduan, Alegira joan behar dute eta han dagoen medikuak 3 kupo atenditu beharko du.\nEtxera joateko Larrialdiren bat baldin badago, mediku batek, “ lan gutxiago” daukanak, joan beharko du, edozein lekutan dagola ere.\nEgoera horrela izanik, eta Alegiko lehen arretako unitatean herri txiki hauetako biztanleek izango duten osasun zerbitzua bermatze aldera LAB sindikatuak bajan dagoen sedagilea lehen bait lehen ordezkatzea eskatzen dugu.\nLAB sindikatuak egoera larri honen aurrean eta arduraz jokatuz, Ekialde Eskualdeko Pertsonal buruarekin harremanetan jarri nahi izan du eta ez bera eta ez Zuzendaritzako beste inorekin, ez dugu hitz egiterik izan, eta hitzordua eskatzeko esan digute, ahal duenean biltzeko.\nHorregatik salaketa egiten dugu, egoera larri honen aurrean, Osakidetzaren arduragabekeria, berriro ere erakutsiz, berdin zaiola biztanleari ze asistentzia ematen zaion, ze baldintzatan egiten den lana eta ze ondorio larri izan dezaken eguneroko egoera hauek.


Bogan dauden bideo-jokoak, gure hizkuntzan | EIBZko liburutegia\nGame Erauntsia / 2016-09-01 / 444 hitz\nAzken aldian Game Erauntsia komunitatearen baitan hainbat joko euskaratzeko dinamikak hasi dira sortzen. Hasiera batean joko zaharrak, retro deritzotenak izan genituen jo puntuan. Alex Kidd in Miracle World, Metroid Zero mission, Super Mario Bros., The Legend of Zelda eta Pokemon Ruby (erdizka bada ere) besteak beste euskaratuta daude.\nHala ere, joko hauek euskaratzeak lan handia eskatzen du eta oso jokozale eta nostalgikoentzat balio badute ere, gaur egunean argitaratzen dituzten joko motekin ez dute inolako zerikusirik. Eta euskarak hor hutsune handi bat duela ikusten genuen. Joko zaharrak euskaratzearen “kutixia” joko berriekin ere egin genezakeela pentsatu genuen.\nGainera, gaur egunean joko modernoak itzultzea askoz lan errazagoa da. Askotan online dauden tresnak erabiliaz eta taldean itzul daitezke edota kasurik txarrenean, fitxategi soil bateko lerro batzuk itzultzea besterik ez da. Ez dute batere zerikusirik lehengo retro joko horietako byte-ak itzultzearekin!\nHorrela itzuli ahal izan dugu adibidez The vanishing of Ethan Carter, 2014. urtean argitara eta hurrengo urtean PlayStation 4 kontsolan berrargitaratua izan zen joko puska. Jokoaren audioa ingelesez eta polonieraz bakarrik badago ere, hainbat hizkuntzetara azpititulatu dute. Orain, abentura grafiko honetan, Red Creek Vally herri misteriotsuan desagertu den 12 urteko Ethan Carter mutikoaren bila ibiliko den Paul Prospero detektibearen abenturez euskaraz ere gozatu ahal izango dugu. Grafiko ikaragarriak eta istorio paregabea ditu jokoak.\nSustatu.eus | Braid, hodeizko zubia © cc-by-sa: gamerauntsia\nBaina ez da itzulitako joko bakarra izan. Jonathan Blow indie garatzailea 2008an arrakastara eraman zuen Braid ere eskura dugu gure hizkuntzan. Plataforma eta puzzleak nahasten dituen jolas honetan, Tim protagonista, printzesaren bila ibiliko da. Mundu honetan denbora eta espazioa ez dira beti eskutik joaten eta buruhauste askori eman beharko diogu buelta. Ordenagailu eta XBoxerako joko hau maisulantzat jota dago eta kritika bikainak jaso ditu.\nARK Survival Evolved prehistorian oinarritutako biziraupen jokoa izan da azkena itzuli duguna. Ikaragarrizko lana izan du atzean eta orain arte itzulitako jokorik luzeena izan da testu aldetik. Bide batez, Pospolos erabiltzaileari eskerrik beroenak eman nahi dizkiogu hartutako lan handiagatik! Beste bi jokoekin alderatuz, joko honen berezitasuna online jolasten dela da. Aurten (2016an) argitaratutako joko honetan, ia bilutsik eta dinosaurioz betetako mundu batean esnatuko gara. Helburua online dauden beste jokalariekin batera, mundu horretan dauden baliabideak erabili eta gero eta indartsuago izatea, bizirautea da. Baita horretarako dinosaururen bat etxekotu behar badugu ere! Jokoan aurrera egin ahala beraz, oinarrizko tresnak egiten, sua erabiltzen edota ekoizteko zailagoak diren armak egiten ikasi beharko dugu.\nJoko guztien itzulpen fitxategiak Game Erauntsiaren webgunean zintzilikatu ditugu. Azken hau online itzuli dugunez gainera, joko ofizialean bertan txertatuko dute laster. Eta adi, beste hainbat estatu hizkuntza eta euskara baino hiztun gehiago dituztenen aurretik izango dugu euskaldunok joko hau jolasteko aukera!\nKategoria D eredua, DBH 3. eta 4. mailak, Euskara, IKT, Sustatu.eus, Teknologia, etiketak Bideo-jokoak euskaraz, Game Erauntsia by liburutegia. Gorde lotura.


Montjean-sur-Loire - Wikipedia, entziklopedia askea.\nChristian MAILLET (2014-2020)\n47° 23′ 18″ N, 0° 51′ 40″ W / 47.3883°N,0.8611°W / 47.3883; -0.8611Koordenatuak: 47° 23′ 18″ N, 0° 51′ 40″ W / 47.3883°N,0.8611°W / 47.3883; -0.8611\nChalonnes-sur-Loire, Champtocé-sur-Loire, Le Mesnil-en-Vallée, Mauges-sur-Loire eta Saint-Germain-des-Prés\nMontjean-sur-Loire Frantziako udalerria da, Maine-et-Loire departamenduan dagoena, Pays de la Loire eskualdean. 2013an 2.736 biztanle zituen.\n2007an Montjean-sur-Loire udalerrian erroldatutako biztanleak 2.736 ziren. Familiak 1.110 ziren, horien artean 335 pertsona bakarrekoak ziren (117 bakarrik bizi ziren gizonak eta 218 bakarrik bizi ziren emakumeak), 405 seme-alabarik gabeko familiak ziren, 322 seme-alabak dituzten bikoteak ziren eta 48 seme-alabak dituzten guraso-bakarreko familiak ziren.\n2007an 1.304 etxebizitza zeuden, 1.135 familiaren etxebizitza nagusia ziren, 105 bigarren erresidentzia ziren eta 64 hutsik zeuden. 1.143 etxeak ziren eta 99 apartamentuak ziren. 1.135 etxebizitza nagusietatik 746 bere jabearen bizilekua ziren, 364 alokairuan okupaturik zeuden eta 25 doan lagata zeuden; 43 etxek gela bat zuten, 74 etxek bi zituzten, 188 etxek hiru zituzten, 294 etxek lau zituzten eta 535 etxek bost zituzten. 835 etxek euren parking plaza propioa zuten azpian. 488 etxetan ibilgailu bat zegoen eta 500 etxetan bat baino gehiago zituzten.\nMontjean-sur-Loire udalerriko biztanleria-piramidea 2009an .\n2007an lan egiteko adina zuten pertsonak 1.677 ziren, horien artean 1.236 aktiboak ziren eta 441 inaktiboak ziren. 1.236 pertsona aktiboetatik 1.146 lanean zeuden (626 gizon eta 520 emakume) eta 91 langabezian zeuden (36 gizon eta 55 emakume). 441 pertsona inaktiboetatik 180 erretiraturik zeuden, 140 ikasten zeuden eta 121 "bestelako inaktibo" gisa sailkaturik zeuden.\n2009an Montjean-sur-Loire udalerrian 1.158 unitate fiskal zeuden, 2.797 pertsonek osaturik. Pertsona bakoitzeko diru-sarrera fiskalaren mediana urteko 17.348,5 euro zen. \n2007an zeuden 121 komertzioetatik, 4 erauzte enpresak ziren, 2 janari enpresak ziren, 8 bestelako produktu industrialen fabrikazioko enpresak ziren, 16 eraikuntza enpresak ziren, 26 ibilgailuen saltze eta konpontze enpresak ziren, 7 garraio enpresak ziren, 13 ostalaritza eta jatetxe enpresak ziren, 2 informazio eta komunikazio enpresak ziren, 3 finantziazio enpresak ziren, 5 higiezinen enpresak ziren, 9 zerbitzu enpresak ziren, 17 administrazio publikoko enpresak ziren eta 9 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 31 zerbitzu publikoetatik, 1 Ogasun Publikoaren administrazio bulegoa zen, 1 posta bulegoa, 2 banku bulegoak, 2 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 3 margolariak, 5 zurginak, 4 iturginak, 1 argiketaria, 1 eraikuntza enpresa, 4 ile apaindegiak, 4 jatetxeak eta 2 higiezinen agentziak.\n2009an zeuden 12 establezimendu komertzialetatik, 1 supermerkatu zen, 1 120 m2 baino gutxiagoko denda zen, 3 okindegiak, 2 harategiak, 1 liburu denda zen, 1 etxerako tresna denda zen, 1 zapata-denda zen, 1 drogeria zen eta 1 lore-denda zen.\n2000. urtean Montjean-sur-Loire udalerrian 32 nekazaritza-ustiategi zeuden, 1.116 hektarea erabiltzen.


"Oso entxufatuta sentitzen naiz bai sormen prozesuan, bai funtzio egun bakoitzean"\n“Oso entxufatuta sentitzen naiz bai sormen prozesuan, bai funtzio egun bakoitzean”\nin Cultura, dFERIA, Euskera, Noticia\nGauekoak. Argazki: Santiago Farizano\n“Nahiko gogoeta zorrotzetik jaiotako proiektua da, dantzari gisa duzun etorkizunari buruzkoa. Horregatik, lan honetan sakontzearen gansa horiek esnatu zitzaizkidan”, horrela azaltzen du Jon Maya-k, dantzariek igarotzen dituzten egoerei buruz hitz egiten duen ikusgarri honetaz. Gauekoak, martxoaren 11n izango da ikusgai antzoki nagusian 18:30ean. PUBLICIDAD Eszenatokian hiru interpreteak egongo dira uneoro, Jon Maya dantzari bezala, Xabi […]\n“Nahiko gogoeta zorrotzetik jaiotako proiektua da, dantzari gisa duzun etorkizunari buruzkoa. Horregatik, lan honetan sakontzearen gansa horiek esnatu zitzaizkidan”, horrela azaltzen du Jon Maya-k, dantzariek igarotzen dituzten egoerei buruz hitz egiten duen ikusgarri honetaz. Gauekoak, martxoaren 11n izango da ikusgai antzoki nagusian 18:30ean.\nEszenatokian hiru interpreteak egongo dira uneoro, Jon Maya dantzari bezala, Xabi Bandini eta Arkaitz Miner zuzunek musika eskainiz. Ikuskizunak ez du lerro narratiborik, estatu ezberdinetatik pasatzen doa, gauaren iluntasunetik hasten dena. Bada bide bat, bakoitzaren solilokio bat bezala hasten dena, gero elkartzen doana. Dantzak, musikak eta proiekzioek elkarren artean kohesionatzen dute.


Iruñeko Alde Zaharreko memoria bizia ezagutzeko eta nahi dugun auzoa aurrera eramateko liburu bat\nLiburuaren diseinu eta maketazioa\nEuskarazko testuen itzulpenak eta kolaborazioak\nKudeaketa-gastuak eta sariak bidaltzea (1. txanda)\nZuzenketak eta estiloa\nBerrikuspen ortografikoa, zuzenketa tipografikoak eta testu-zuzenketak. Eduki osoaren estiloa bateratzea.\nKomunikazio eta hedapena\nLiburua zabaltzeko kanpaina, zuzeneko aurkezpen eta salmentako ekitaldiak antolatzea, hedabide eta sare sozialetan jarraipena egitea, etab.\nLiburuaren mugarriei buruzko auzotarren jardunaldiak antolatzea, hitzaldiak, eztabaida-mahaiak eta abarrekin.\nArgazkiak argitaratzeko eta erreproduzitzeko eskubideak\nLiburuaren inprimatzea I\nLehen tiradaren off-set inprimaketa-gastuak (700 ale koloretan)\nLiburuaren inprimatzea II\nBigarren tiradaren off-set inprimaketa-gastuak (700 ale koloretan)\nBanku-komisioak eta gastuak (1. txanda)\nBanku-gastuak, kudeaketa-gastuak eta sariak bidaltzea (2. txanda)\nGuztira € 10.500 € 18.500\n"Auzolanean, Historia idatziz" proiektuak Iruñeko Alde Zaharrako auzo-mugimenduaren 40 urtetik gorako historiaren memoria ikertu eta berreraiki nahi du, auzokide ohien ezagutzari balioa emanez, bai eta biztanle gazteenen eta auzoko "populazio berriaren" ezagutzari ere. Auzoaren historia, inplikazio kolektiboaren bidez, memoria bizi hori erreskatatzeko eta, aldi berean, gogoeta egiteko eta etorkizunera begiratzeko balioko duen liburu bat egin eta argitaratzean gauzatzen dena.\nProiektua duela bi urte hasi zen, Alde Zaharreko gizarte- eta kultura-ondare immateriala berreskuratu, aztertu eta zabaltzeko interesa zuen talde eragile bat sortuz. Talde honek ikerketa jarraitua egin eta koordinatzen du Alde Zaharra auzo-elkartearen eta, oro har, Iruñeko gizarte-mugimenduen mugarri garrantzitsuenen inguruan, 1976-2021 urteetan, eta aldi horri buruzko informazio posible guztia bildu eta aztertzen du.\nProzesu kolaboratiboa, inklusiboa eta parte-hartzailea da, eta auzotarrak, beste elkarte eta talde batzuk eta ostalaritzako eta auzoko saltoki txikietako ordezkariak inplikatzen dira.\nErreferentziazko liburu erakargarri eta atsegin bat argitaratuko dugu, bildutako informazio hori guztia erraz aurkitzeko eta borrokak, lorpenak eta porrotak –zergatik ez–gogora ekartzeko. Auzoarentzat erreferentziala izatea nahi dugu, baita polemikoa ere, baina, batez ere, gure Alde Zaharra hobetzen laguntzen diguten hausnarketarako eta eztabaidarako balio izatea.\nEgin beharreko lanaren ezaugarriei dagokienez, bi fase ditugu:\nA) Ikertzeko, biltzeko eta aztertzeko fasea, honako ezaugarri hauek dituena:\ntestigantzak jasotzea elkarrizketen bidez\nargazkien eta ikus-entzunezko materialen bilketa\nlortutako informazioaren azterketa\nB) Liburua idazteko eta editatzeko bigarren fasea. Fase horretan, honako zeregin hauek egingo dira:\nEdukiak idaztea, zuzenketak eta itzulpenak (euskaraz eta gaztelaniaz)\nargazkien eta ilustrazioen tratamendua\nliburuaren diseinua eta maketazioa\nKoloretako 700 ale argitaratzea\nHala, proiektuaren HELBURUAK hauek dira:\nGazteen eta Alde Zaharreko bizilagun berrien parte-hartze aktiboa sustatzea eta babestea, auzoko kultura-ondare inmateriala berreskuratuz eta ikusaraziz. Gizarte sareko erakundeekin eta auzoko antzinako auzokoekin harremanetan jartzea erraztea.\nAzken 45 urteetan Alde Zaharrako gizarte- eta kultura-ondare immateriala berreskuratu, aztertu eta zabaltzea, auzotarren eta auzo-mugimenduaren zeregina balioetsiz.\nAuzoko kide izatearen sentimendua indartzea Alde Zaharrak eraldatzeko prozesuetan gizarte-ehunak eta herritarrek duten eginkizuna aztertuz, eta auzoaren nortasuna berreguneratuko duten partaidetza- eta bizikidetza-esparru berriak sustatuz.\nAlde Zaharra bizirik dago. Hemen gizarteko, kulturako eta hezkuntzako kolektibo asko bizi dira, eta, egunez egun, sareak ehuntzen dituzte eta auzoa eta hiria eraiki eta hobetzeko lan egiten dute. Ezerezetik sortu ez den elkarte-ehuna da, eta, bere egokitasun eta akatsekin, orain ezagutzen dugun auzoa osatzen lagundu du. Horregatik, Iruñeko Alde Zaharreko bizilagunekin lotura duen elkarte horren bizitza bizia, luzea eta emankorra bildu ahal izateko unea iritsi da. Horregatik, oso garrantzitsua da iragan hori ezagutzea etorkizuna eraikitzeko.\nDenon artean osatzen dugun etorkizuna da, eta liburu hau tresna baliotsua izan daiteke auzo-artikulazioko eredu bat zaintzen laguntzeko, proiektuen eta kolektiboen artean sareak sortzeko, edo nahi dugun auzo-ereduari buruzko azterketarako, elkarrizketarako eta topaketarako espazioak sortzeko.\nGure proiektua norentzat da:\nIruñeko Alde Zaharreko bizilagunak eta auzo horretan bizi, lan egin edo gozatzen duten pertsonak ere berea egiten dutenek. Baita Iruñeko beste auzo batzuetako edo Nafarroako beste herri batzuetako auzo-elkarteetan parte hartu duten edo parte hartzen duten pertsonak ere, Alde Zaharreko auzo-mugimenduak haiekin proiektuak eta aldarrikapenak partekatu baititu.\nBeren eremuko auzo-mugimenduetan inplikatuta egonik, proiektu honetan memoria berreskuratzeko eta balioesteko beren proiektuetarako adibide bat izan dezaketen edozein lekutako elkarteak edo kolektiboak.\nOro har, beren auzo, herri edo hiriak ahalik eta ondoen eraiki eta gozatu nahi dituzten pertsona guztiei.\nProiektu honen talde eragileak adin, profil eta esperientzia desberdinetako pertsonak osatzen ditu, besteak beste, komunikazioan, hezkuntzan, soziologian edo elkarte-mugimenduan. Jakintza-alor anitzeko talde bat gara, auzo bateko kide izatearen sentimendua eta bizitzeko eta sentitzeko ezin hobea den Alde Zaharraren utopia batzen dituena. Honako hauek gara:\nHELENA BENGOETXEA GUELBENZU (liburuaren ikerketa, idazketa eta diseinua)\nPrestakuntzako kazetaria naiz, eta ofizioz eta bokazioz errealizadorea. Diseinu editorialean espezializatua, liburuak, aldizkariak eta beste argitalpen batzuk idatzi eta maketatu ditut. Ikus-entzunezko proiektuak ere egin ditut hainbat kolektibo eta gizarte-erakunderekin, besteak beste, feminismoa, memoria historikoa, lankidetza, elkartasun internazionalista, etab. Ikasketa feministetako masterra (Duoda Recerca de Dones-UB), ikus-entzunezko komunikazioan graduondoko bat (UPV-EiTB) eta kazetaritza digitalean beste bat (Eusko Ikaskuntzak-ASMOZ). Halaber, San Antonio de los Bañoseko (Kuba) EICTVk Dokumental Sortzailearen arloko masterraren lehen promozioaren partaide naiz.\nTXUTXIN ALMINGOL MUÑOZ (ekoizpena, harreman publikoak eta auzoaren memoria)\nAdministrazioko langilea izan naiz 30 urte baino gehiago. Nire auzoaz maiteminduta, Iruñeko Alde Zaharreko Auzo Elkartean modu aktiboan parte hartu nuen 1983tik, baita gerora sortu diren beste auzo-mugimendu eta erakunde batzuetan ere, betiere borondatez: Zurriburbu eta Burgo de San Cernin kolektiboak, Auzoenea eta Plazara! komunitate-zentroak, Alde Zaharreko Komunitate Plana, eta gaur egun AZ Ekimena auzo-sarea.\nJOXE ANTXORDOKI (ikerketa, ekoizpena)\nHezkuntza Zientzietan eta Gizarte Politika eta Ekintza Komunitarioko masterra. Bigarren Hezkuntzako irakaslea naiz zerbitzu soziokulturalen eta komunitatearentzako zerbitzuen lanbide-arloan. Gizarte hezitzaile eta Gestalt terapeuta gisa ere gaituta nago. Politika publikoetan, komunitate-garapenean, herritarren parte-hartzean eta gizarte-mugimenduetan espezializatua.\nRUBÉN MARCILLA (ekoizpena, ikus-entzunezko sustapena)\nKomunikabide alternatibo eta komunitarioetan eskarmentu handia dut, eta gai ezberdinetako dokumentalen ekoizle eta errealizadorea naiz, hala nola memoria historikoa, ekonomia soziala, etnografia eta ondare immateriala, ekologia edo antimilitarismoa, etab. Formazio autodidakta naiz, eta duela hamarkada batzuk Eguzki Bideoak bideoaktibista kolektiboaren sortzaileetako bat izan nintzen; orain Zabaldi edo Sanfermines 78-Gogoan! taldean parte hartzen dut. Hainbat erakunde eta elkarteri ere aholkularitza ematen diet ikus-entzunezko gaietan, hala nola REAS, Traperos de Emaus, SOS Arrazakeria eta SETEM.\nIVÁN PASTOR (hedapena eta sareak)\nCrowdfunding kanpainaren arduraduna naiz. Kazetaria eta community manager naiz, hainbat komunikazio-agentziatan edo hedabideetan lan egin dut, hala nola Cadena SER, Hordago–El Salto edo Diario de Noticias egunkarian. "Markaz Tulkarem, talde errefuxiatua" proiektuaren parte ere izan nintzen, izen bereko palestinar errefuxiatuen futbol taldearen inguruko liburu bat eta argazki erakusketa bat, Goteon arrakastaz finantzatu izan zena.\nANA VELASCO (Ikerketa, dokumentazioa)\nDuela hiru hamarkada baino gehiago lortu nuen titulua kazetari gisa jarduteko, eta, ordutik, gai askori buruzko letrak batu ditut, hedabide askotarako. Hainbat urtez tokiko egunkarietan, Nafarroako berri-agentzia nazionaletako berriemaile gisa, eta argitaletxeei laguntzen, haiek ere gida turistiko edo mediko bat edo eper erreportaje bat eskatzen baitzizuten. Hori guztia, ahaztu gabe udalentzako aldizkariak egitea, beren proposamenak sustatzeko eta lorpenak erakusteko, baita elkargo profesionalen batekin ere, helburu oso antzekoetan. Orain, nire iritzi apala egunkariko kantoi batean bakarrik ematen dut, non dena hasi baitzen, eta nire auzoan behar den guztian laguntzen saiatzen naiz.\n(argazkia: Oskar Montero)\nLiburu hau prozesu kolaboratibo, inklusibo eta parte-hartzaile baten emaitza da. Auzoaren 45 urteko historia ikertzen eta berreraikitzen ari dira, auzotarren inplikazioaren bidez, guztiontzako auzo bat eraikitzen jarraitzeko.


Gazteek kirolari izatea nahiago, zientzialari baino Sustatu.eus - Teknologia albisteak\nGazteek kirolari izatea nahiago, zientzialari baino\n2012-03-24 : 11:03\nKirola da Euskal Herriko gazteen gai gogokoena, alde nabarmenarekin. Zientzia eta teknologia laugarren lekuan daude. Hala erakutsi du Elhuyar Fundazioak 2011. urtean UPV/EHUren Kultura Zientifikoaren Katedrarekin eta Eusko Jaurlaritzaren Hezkuntza Sailarekin batera egindako Euskal Herriko gazteen zientzia eta teknologiari buruzko pertzepzioa 2011 ikerketa-lanak.\nAzterketa horren helburua izan da Euskal Herriko gazteek zientzia eta teknologiari buruz zer iritzi, bizipen, jarrera eta irudi dituzten jakitea.\nEuskal Herri osoko 10 eta 18 urte bitarteko 2.000 ikaslek hartu dute parte azterketan.\nEuskal Herriko gazteei gehien interesatzen zaien gaia kirola da (% 68,3k du interes handia edo oso handia); zinema, artea eta kultura datoz ondotik (% 51,4); eta zientzia eta teknologia laugarren postuan daude (% 46,9k du interes handia edo oso handia).\nZientzia eta teknologiaren esparruko gai zehatzetan, informatikak pizten du interes handiena (% 60,9k du oso interes handia edo handia) gazteen artean; ondotik datoz teknologia (% 46,3), ingurumena (% 41,4) eta osasuna (% 41,1).\nEtorkizunean ez dute beren burua ikertzaile ikusten. 11 lanbidetatik, 8. aukera dute gazteek zientzialari-lana.\nHonela irudikatzen dute zientzialari edo ikertzailea: gizonezkoa, nagusia, bata zuriz jantzia eta laborategi batean. Estereotipo horretatik at dago zientzialari bitxia.\nNesken eta mutilen artean alde nabarmena dago: emakumezkoek osasunari lotutako gaiak dituzte nahiago; gizonezkoek, ordea, teknologiari lotutakoak. Ipar Euskal Herriko gazteek jarrera ezkorragoa dute zientzia eta teknologiarekiko Hegoaldekoek baino.\nZientzia eta teknologiari buruzko irudi positiboa dute gazteek, eta gizartearen ongizatearekin lotzen dute. Ikasleen % 70ek baino gehiagok pentsatzen du zientziak eta teknologiak lagundu egiten dutela gure bizimodua erosoagoa egiten, gaixotasunak sendatzen edo mundua hobeto ezagutzen. Hala ere, arriskuak ikusten dituzte zientzia eta teknologiaren erabileran: % 76,1 dago erabat ados edo ados ondoko esaldiarekin: "Zientzia eta teknologia ondo erabili behar dira; bestela, arriskutsuak izan daitezke".\nHedabideetan ez dute zientzia eta teknologiari buruzko informazioa bilatzen: %10 baino gutxiago dira telebistan, aldizkarietan eta Interneten gai horiei buruzko berriak bilatzen dituztenak.\nGazteak pozik daude ikastetxeetan jasotako prestakuntza zientifiko-teknikoarekin: erdiek (% 49,7k) uste dute maila oso ona edo ona dutela. Ikasgai horiek zailak iruditu arren (elkarrizketatutako % 64,2ri), ez dira txapa hutsa (% 64,8), eta jarduerak dibertigarriak dira (% 61,3).\nEuskal Herriko gazteen zientzia eta teknologiari buruzko pertzepzioa 2011 azterketan 10 eta 18 urte bitarteko 2.000 gazteri baino gehiagori egin zaie inkesta, Euskal Herri osoan (Euskal Autonomia Erkidegoa, Nafarroa eta Iparraldea), 2011ko maiatza eta ekaina bitartean. Bost gai nagusiri buruz egin zaie galde gazteei: interesak, hedabideetan informazioa biltzeko ohiturak, zientzia eta teknologiaren hezkuntzaren balorazioa, zientzia eta teknologiaz duten irudia, eta bokazioak.\nHiru erakundeetako ordezkariek nabarmendu dute mota honetako pertzepzio-azterketak aldian-aldian egiteko beharra gizarteak zientzia eta teknologiari buruz duen irudiaren bilakaera neurtzeko eta horren arabera aritzeko. Gazteen pertzepzio-azterketa 4 urtez behin errepikatzeko asmoa adierazi du Elhuyar Fundazioak (helduen azterketa ere maiztasun horrekin egiten da).\nEuskal Herriko gazteen zientzia eta teknologiari buruzko pertzepzioa 2011 azterketa-lan osoa eta haren laburpena Laborategia.elhuyar.org webgunean daude eskuragarri.\nGaiari buruzko mintegia, martxoaren 30ean Donostian\nAzterketa-lanaren inguruan mintegi bat egingo da martxoaren 30ean, Donostiako San Telmo museoan. Han, azterketaren ondorioen inguruan eztabaidatuko da, eta zientzia gazteengana hurbiltzeko bertako eta atzerriko ereduak ezagutuko dira. Mintegian izena emateko epea martxoaren 23an amaitzen da. Izena eman hemen.\n2012-03-26 : 12:51\nJakin badakigu ikertzailearena lan anonimo eta bokazionala dela. Inkesta askotan, pertzepzioz, jendeak oso ondo ikusten du egiten dugun lana. Pixkat dokumentalekin gertatzen dena, ezta? Mundu guztiak ikusten dituela dio baina benetan inork ez ditu ikusten. Inkesta honetan gauza bera gertatzen dela susmatzen dut: jakin badakite zientzia ona dela eta oso ondo ikusten dute, baina ez da beraientzat. Ez dakigu zergatik baino ona da. Eta azken hau ikertzaileon akatsa dela uste dut: salbuespenak salbuespen, ez dugu gure lana behar bezala gizartean zabaltzen.\nEta, beno, egia da kirolari baten proiekzio mediatikoa ikertzaileena baino handiagoa dela, baina hori hobea al da? Azkenean baloreen kontu bat da, gizarte batek zer nahiago duen, ixilean denontzat ona den lan bat egiten duen jendea eredu bezala hartu edo ospea eta dirua errez lortzen dituztenak.


Presidentetzari eutsi dio Aznarezek, Orain Bairen eskaera ezetsi baitute | Politika | Berria\nPresidentetzari eutsi dio Aznarezek, Orain Bairen eskaera ezetsi baitute\nParlamentuko Mahaiak ontzat jo du zerbitzu juridikoen txostena, eta, gehiengoz, ez du onartu Ahal Dugu-ko parlamentariak kaleratzeko eskaera. Laura Perezek salatu du «aldaketatik kanpo» utzi dituztela\nOrain Baiko Laura Perez, atzo, Nafarroako Parlamentuko korridoreetan. VILLAR LOPEZ / EFE\nHari batetik zintzilik izan da Ainhoa Aznarez ia bi hilabetez, baina azkenean onik atera da. Parlamentuko zerbitzu juridikoek bigarren txosten batean ondorioztatu dute Orain Baik ez zuela gutxieneko baldintza formalik betetzen Aznarez, Tere Saez eta Mikel Buil taldetik kanporatzeko. Idatzi hori oinarri hartuta, atzo, Parlamentuko Mahaiko gehiengoak erabaki zuen eskaera hori aintzat ez hartzea —hiru boto alde eta bi kontra—. Modu horretan, Aznarezek karguari eutsiko dio, baina, modu berean, aldaketaren aldeko indarrek mahaian gehiengoa izaten jarraituko dute. Erabakiarekin haserre, Orain Baiko Laura Perezek aldaketatik at kokatu zuen bere burua. «Kanpoan utzi gaituzte», gaitzetsi zuen.\nAurtengo aurrekontuak onartu eta berehala, abenduaren 20an, Carlos Cousok hiru parlamentariak kaleratzeko eskaria erregistratu zuen. Aurreko legealdietan izandako hiru aurrekariek bidea libre uzten zioten Orain Bairi eskaera zuzenean onartzeko eta hirurak kaleratzeko. Orduan arrazoitu zuten legealdi amaierarako lana egiteko bitarteko falta zutela —denbora luzez dirua blokeatua izan da talde barruan, eta ezin izan dute erabili—, eta, aldi berean, salatu zuten Aznarezek presidente kargua interes pertsonalerako erabili zuela. Gerora, bitarteko faltaren argudioak indarra galdu du, eta argi utzi dute jomuga nagusia Aznarez zela. Iragan astean, Cousok onartu zuen behin Aznarez kargutik kenduta eta «hala nahi izanez gero» hirurak berriro hartzeko prest zeudela.\nAlta, aurreko legealdietako kasuetan ez bezala, kaleratu nahi zituzten parlamentariak ez zeuden ados erabakiarekin, eta horrek dena aldatu du. Kontrako alegazio bat aurkeztu zuten transfugak beste lau parlamentariak zirela argudiatuz eta egiazki haiek kaleratu behar zituztela eskatuz.\nAuzia gehiago kiribiltzeko, ondorio politikoei erreparatu behar zitzaien. Hiru parlamentariak kaleratuz gero, aldaketak gehiengoa galduko zuen mahaian, legealdia amaitzeko aste gutxiren buruan, eta beste presidente bat hautatzeko prozesuari ekin beharko zitzaion ezinbestean. Krisi instituzional hori bere alde erabil zezakeela jakitun, oposizioak Orain Bairen eskaerari bide ematea lortu nahi izan zuen hasieratik. Alderantziz, Geroa Bai, EH Bildu eta Ezkerra gatazka onbideratzen ahalegindu ziren, eta, ikusirik hori ezin zela lortu, mahaian gehiengoari eutsi nahi izan diote.\nPultsu politikoa bideratzeko, korapilo juridikoa askatu behar zen lehenik. Hala, mahaiak lehen txostena eskatu zion legelari nagusiari. Haren arabera, ezohikoa da hauteskundeetara aurkeztu den alderditik (Ahal Dugu) kanpo diren parlamentari batzuek halako eskaera egitea. Hala ere, argitu zuen Builen, Saezen eta Aznarezen alegazioari bide emateko modurik ere ez zegoela. Orain Bairen eskaerari, berriz, forma akats batzuk atzeman zizkion: hiru parlamentariak kaleratzeko bilera deialdirik ez zen egin, eta ez zen aktarik aurkeztu, kasurako.\nHori dela eta, mahaiak gehienez hamar eguneko epea eman zion baldintza horiek betetzeko. Ruben Velascok berriro hiru parlamentariak kaleratzeko eskaera erregistratu zuen, baina, EH Bilduren eskariz, zerbitzu juridikoek ondorioztatu zuten ez zela eskatutako epean aurkeztu eta bileraren akta zein eskaera egiteko taldeko gehiengoaren sinadurak falta zirela. Eduki horren aurrean, atzo, Mahaiko hiru kidek —Ahal Dugu-ko Ainhoa Aznarezek, Geroa Baiko Unai Hualdek eta EH Bilduko Maiorga Ramirezek— ez zuten aintzat hartu eskaera;UPNko bi ordezkariek alde bozkatu zuten.\nPerezen arabera, «hainbat bide» har ditzakete orain. Aurreko astean Orain Baik iragarri zuen auzitara jo dezakeela, baina zuzenean Auzitegi Konstituzionalera jo beharko luke. Atzo, Perezek Nafarroako Arartekora jo dezaketela zioen. Mahaiko kideei «arbitrariotasunez jokatzea, sinesgarritasun falta eta erakundeen erabilera alderdikoia» egotzi zizkien: «2017ko uztailetik, beste aldera begiratu dute, ez dute barne egoera zuzendu nahi izan, agian interesatzen zitzaielako deserosoagoa zen taldea isilaraztea. Eta orain damutu egiten dira ondorioekin?».\nEH Bilduko Adolfo Araizek Orain Baiko kideei gogorarazi die 2015eko maiatzean herritarrek emandako agindua «legealdia amaitu arte» dela, eta oraindik lege ugari daudela onartzeko. «Gehiengoa hausten badute, azaldu beharko dute zergatik».


Erantzuna oinean, galdera jolasa — Bertsozale Elkartea\nErantzuna oinean, galdera jolasa\nAraban egun hauetan bertso eskolak, hezkuntza arautuko klaseak, epaileen arteko bilerak, gai jartzaileen bilerak, bertsozaleak asetzeko saiok, bestelako bertso saioak... normaltasunez burutuko ez direnez, hemen proposamen atsegin bat.\nBerrogeialdia arintzeko beste era batean bizi dezakegu bertsolaritza, hemen horretarako modu bat, "Erantzuna oinean" galdera jolasa proposatzen dizuegu, astean behin egiteko,bertsolaritzari buruzko ariketa eta galderekin.\nLinkean klik egin eta 10 galdera izango dituzu betetzeko, era ezberdinetako galderak izango dira bertsogintzarekin lotuak, amaiatutakoan, BIDALI jartzen duen botoian klikatu. 10ak asmatzen dituzten parte hartzaileen artean "Emergentzi egoeratarako kita"ren zozketan sartuko zarete.\nKlikatu hemen aste honetako galdera sorta erantzuteko.\nOpari kita: Abuelari edizio mugatuko olioa, Bertsozale Elkarteko USB memoria, Araba Bertso Kuadrilla arteko kamiseta eta poltsa izango dira.\nZozketa datorren astelehenean egingo da eguerdiko 12etan.


Fayette konderria (Illinois) - Wikipedia, entziklopedia askea.\nFayette konderria (Illinois)\n1.855,68 km2 (%98.78)\n22,95 km2 (%1.22)\nFayette konderria (ingelesez: Fayette County) Illinoisko konderri bat da, Ameriketako Estatu Batuetan. Hiriburua Vandalia da. 2010eko zentsuaren arabera 22.140 biztanle zituen, Fayette kilometro koadroko azaleran.\nFayette konderriak 1.878,63 kilometro koadro ditu. Horietatik 22,95 ura dira. Beste 1.855,68 lurra dira. Biztanleria dentsitatea 11,79 da.\n2010eko zentsoan bizi ziren 22.140 pertsonetatik 20.889 txuriak edo hispanoak dira. Horietatik hispano edo latino kategorian 304 dira. 969 beltzak edo afroamerikarrak. 33 amerikar natiboak ziren eta 4 Hawaii edo Pazifikoko irletako natiboak. 47 asiarrak ziren. Bestelako arraza bat kategorian 6 biztanle daude. Bukatzeko euren burua arraza bat baino gehiagotan 192 pertsonek kokatzen zuten.


Sarbideen kontrolerako sistema berria, jarduera operatiboa optimizatzeko - e-puertobilbao\nSarbideen kontrolerako sistema berria, jarduera operatiboa optimizatzeko\nSarbideen kontrolerako sistema berria, jarduera…\nUztailak 1etik aurrera, Bilboko portu lehiakorragoa eta seguruagoa izango da, eta bizkorrago egingo dira lanak. Bilboko Portuko Agintaritzak sarrerak kontrolatzeko sistema berria —itsasontziak eta portuetako instalazioak babesteko nazioarteko kodean (ISPS, ingelesez) oinarritua— jarriko du martxan, helburu hauekin: portu-barrutiko segurtasun-maila handitzea, ibilgailuen eta pertsonen sarrerak eta irteerak kontrolatzea eta erregistratzea, datu-hartzea automatizatzea, eta ibilgailuen etorrera erregulatzea barrutiaren kudeaketa logistikoa eta portuko lanak optimizatzeko.\nData horretatik aurrera, Portuko lanarekin lotutako jarduera, zerbitzu edo garraioren bat egin behar dutela justifikatu behar dute Bilboko Portura sartzen diren pertsona eta ibilgailuek. Halaber, aldez aurretik jakinarazi beharko da sarrera; hartara, terminalek eragiketa planifikatzeko astia izango dute, eta, ondorioz, itxaronaldirik ez da izango. Kamioiek debekatua izango dute portu-barrutian aparkatzea, eta merkantziak uzteko edo jasotzeko bakarrik egon ahalko dira portu-barruan.\nPortuko Agintaritza izango da, e-puertobilbao plataforma elektronikoaren bidez, garraio-enpresaren eta terminalen arteko lotura, izapideak eta eragiketa erraztearren betiere. Portua erabiltzen duten enpresek eta kamioilariek, hortaz, , baimena izango dute portura sartzeko —baldin eta eta karga- edo deskarga-lanak egiteko agindurik baldin badute aldez aurretik— jakinarazpen bakarra eginda. Hartara, izapide gutxiago egin eta denbora aurreztuko dute.\nAgindu hori merkantziaren jabeak (esportatzailea eta inportatzailea), itsasontziaren kontsignatarioak, terminalak, garraio-kudeatzaileak, aduanazainak edo garraioaren merkatariak eman dezakete. Aurreabisua emateko, e-puertobilbao plataforma bidez matrikula, data, merkantzia eta helmuga-terminalaren datuak sartzeko web aplikazio bat ezarri da. Plataforma horretara sartzeko, ziurtagiri digital bat behar da. Portuko Erabiltzaileen Arretagunera deituta (cau@bilabaoport.es) emango dizute ziurtagiria.\nIzapide gutxiago egin eta denbora aurreztuko dute\nAuto eta ibilgailu arinei dagokienez, egiaztagiri-txartel bidezko kontrola egingo da, edo kontrolean bertan egingo da identifikazioa. Pertsonek, berriz, dagokien egiaztagiria edo identifikazioa aurkeztu behar dute sarrerako kontrolgunean.\nCategory: Berriak 11 Uztaila, 2008\nEtiketak: aurre-abisuacopinosarbide kontrola\nAurrekoaPrevious post:Martxan da e-puertobilbao plataformako MIP zerbitzua, eta aurreikuspen guztiak gainditu dituHurrengoaNext post:Short Sea Shipping-erako mezu estandarrak garatzeko proiektuaren lehen fasea amaitu da


Zinema eta Bertsoa – Irudiz eta euskaraz\nCategory Archives: Zinema eta Bertsoa\nBertsoa eta Zinema V. Nortasuna etxola batean. (Josu Martinez)\nPosted on 2013/03/11 by kagirre\n1964an Jorge Oteizak argitaratutako Quosque tandem liburuak astindu handia ekarri zuen Euskal Herrira; bertan agertutako teoriek diziplina ezberdinetako sortzaileen artean berebiziko eragina izan zuten hainbat urtetan zehar. Hala, ordutik aurrera, bertsolaria Euskal Herriaren irudi folkloriko izatetik, bere arimaren ispilu izatera pasatu zen, zortziko txikia kasik historiaurreko mintzo izpiritual bilakatuz.\n1976an, Paristik iritsi berria zen Pedro de la Sotak (Buenos Aires, 1949) Remigio Mendiburu eskultoreari buruzko 40 minutuko filma osatu zuen: Nortasuna. Izenburuari bakarrik erreparatuta, asma genezake zein zen filmaren ildo nagusia. GAUR taldean Oteizarekin aritu zen Mendibururen lana, beti zurari lotua, euskal izaeraren banguardiako plasmazio moduan agertzen zaigu.\nZurak gobernatutako mendi paisaiak nagusi, Mendibururen eskulturak ingurune naturalean kokatuta ikusten ditugu, haren elementu bat gehiago bailiran. Dena historiaurretik datorren armonia batean dagoela dirudi; ura borborka dakarren ibaia, zuhaitzez betetako basoa, Mendibururen eskultura mendiaren erdian…. eta txandaka, Mikel Laboa eta hiru bertsolari kantuan zurez eta lastoz egindako etxola batean.\nLazkano, Gorrotxategi eta Xalbador dira bertsolariak. Oso modu teatralean, bakoitza etxolaren alde banatan kokatzen dira, zutik: Lazkano atean, Gorrotxategi erdialdean eta Xalbador hondoan. Haien aurrean, lasto gainean eserita, hainbat gazte entzuten.\nPaisaiaren edo Mendibururen lanen prolongazio bat bailiran, hitzetara itzultzen dute euskal arimaren mintzoa. Hala dio Lazkanok:\nMendiak beti gauza handi bat\nerakutsi digu guri\nBaina aspaldian mutatzen doa\nhonek gezurra dirudi\nGizaldiz gizaldi gorde degu\ngeure izatean irudi\nLehen zugaitz eta pago zirenak\nbihurtu dira pinudi.\nGeroago, Xalbadorrek jatorriaren garrantziari egiten dio erreferentzia:\nZeruaren ta lurraren jabe\ngaur jaunak beha gaitzala\nGaltzetik zuhaitz gaixuaren\nusaia eta itzala\nIkusten degu gizonak haren\naurka sendo dabiltzala\nez ote zagon askoz hobeki\njaunak egin zun bezala?\nBertsoa eta Zinema (IV). El pequeño ruiseñor bertsotan. (Josu Martinez)\nPosted on 2013/03/07 by kagirre\nFrancok sano regionalismo deitzen zuen irudi folkloriko horri kasu eginez, espainiar zinemagileek ere grabatu gintuzten noizbait euskaldunok. Baina Pio Caro Barojaren begirada kanpokoa bazen, Rafael Gil bezalako zinemagile frankistena beste galaxia batekoa da. Euskal Herria cromagnon zintzo, fededun, tradizional eta kutsatugabeen gotorleku gisa agertzen da, adibidez, Sara Montiel protagonista duen La reina del Chantecler gogoangarrian. Bertan, Madrileko kupletista inmorala Oiartzunera oporretan joan eta pilotari tolesgabe batekin maiteminduko da. Filma topiko esajeratuz hain betea egonik, euskal ikuslea barrez lehertuko da zenbait momentutan.\nEstilo bereko beste zinta bat da La nueva vida de Pedrito Andía (1965), Joselito haur kantariaren luzimendurako egina. Rafael Sanchez Mazas-en nobela batean oinarritutako zeluloidezko patata honetan, nerabezaroan sartzen ari den Pedrito Euskal Herrira itzultzen da oporretan eta bera baino nagusiago den Isabeltxu konkistatu nahi du.\nErromeria batean, Pedritok, aurreskulariz jantzita doalarik gurdi baten gainean, bertso batzuk kantatzen dizkio Isabeltxuri, atzetik orkestra oso batek lagunduta. Hona hemen lehen biak. (Transkripzioa, Joselitok ahoskatzen duenaren araberakoa egin dut; interpretazioak bazter utziz)\nCuando llegue el otoño te diré\nlo que quiere mi tamboril\nSin que nadie me logre ver salta-\n-ré las tapia de tu jardín.\nAl pie del olmo rústico\nvoy a cortar una flor.\nneu jakingo de cer egin\naporoa re tala gin.\ndijo la moza al galan\nlara, la, ra, ra, ra…\nBertso ahaztezin horien ostean, Pedrito Andiak Afrikako edozein triburen Euriaren Dantza lirudikeen aurreskua dantzatzen dio Isabeltxuri.\nBertsoa eta Zinema III. Pio Caro Barojaren begirada. (Josu Martinez)\nPosted on 2013/03/05 by kagirre\nFigura bitxia da Pio Caro Barojarena (Madril, 1928). Bera izan zen hainbat hamarkadatan zehar bertsolariak gehien filmatu zituen zinemagilea, eta hala ere, haren begirada beti suertatu zen kanpotik eta goitik so egiten duen intelektualarena, kasik Nanuk Eskimala filmatzen ari balitz bezala. Eta azalekoa, anaia Julio Caro Barojaren sakontasunetik urrun zegoena. Lirudike postal turistikoak egitearekin konformatzen zela.\nOsaba Pio Baroja hiltzean, Pio Caro Baroja Mexikotik itzuli zen eta 1964tik aurrera zinemagintza etnografikoari lotu zitzaion, anaia Julioren babesarekin. El carnaval de Lanz bezalako film ederrak burutu ondotik, 1966an El País Vasco izeneko 20 minutuko filma estreinatu zuen. Bertan, lehen aldiz grabatu zituen bertsolariak, eta Euskal Herriaren irudi topiko bilakatu zituen.\nAutorea bezain kontradiktorioa da filma. 1966 urtea den arren, Lesakako Erreka Dantzarekin hasten da El País Vasco, eta berehala, off ahotsak Orreagako bataila kontatzen digu, epikotasuna azpimarratuz. Alta, horren ondotik, bandera espainiarrak ateratzen dira zeinahi tokitan, bai Ondarroako portuko itsasontzietan nola Kontxako traineretan edo herri bateko balkoietan.\nManuel Lasarte eta Uztapide ere halaxe ikusten ditugu, piper-poto handi batek estalitako balkoian kantari. Alta, ikusi egingo ditugu bakarrik. Entzun ez. Izan ere, etnografoari ez zaizkio bertsoak interesatzen eta postal turistiko bat gehiago gisa erakusten ditu bertsolariak, traineren, alardeen, baserrien eta dantzen artean. Gizon horiek “poetas populares” direla dioen off ahotsaren azalpenarekin aski da.\nHiru urte geroago, 1967an, Pio Carok berriro ekarriko ditu bertsolariak pantailara. Oraingoan, gainera, film monografiko batekin. TVE-rentzat errodatutako Fiesta. Poetas Populares Vascos izeneko 20 minutuko dokumentala.\nBertsolaritzari buruzko lehen filma da Fiesta delakoa. Haren balio historikoa kalkulaezina da, geroago ikusiko dugun bezala, 1967ko Euskal Herriko Finala hartzen baitu ardatz, Xalbadorri txistu jo ziotenekoa.\nForma aldetik El País Vascoren antzekoa da Fiesta: teknikoki txukun egindako erreportaje klasikoa, NODOaren estilokoa, ponpa handiz narratua baina batere pretentsio artistikorik gabea.\nFilmaren lehen partean, 1967ko finaleko epaile batzuk agertzen dira. Formalitatez jantzita, gizon kultuak direla nabarmentzen da, eta bakoitzak bertsolarien lanetik zer baloratzen duen azaltzen du. Ondoren, liburuz betetako bulego batean, kazetari batek Basarri elkarrizketatzen du, bertsolaritzaren patriarka gisa aurkeztuz, kasik zibilizatutako salbaje ona balitz bezala.\nBasarriren interbentzioak enmarkatzeko modukoak dira. Serio-demonio, Cervantesek baino gaztelania dotoreagoan erantzuten die kazetariaren galderei; hainbeste ze, bistakoa da aldez aurretik ikasi dituela, edo planoan ikusten ez den lekuren batean irakurtzen ari dela. Okerrena da antzezten ari dela nabaritzen dela.\nBi sekuentzia horiekin, badirudi Caro Barojarentzat bertsolaritzak ez daukala nahiko maila kulturalik, azkenean baserritarren xelebrekeria bat izaten segitzen duela eta horregatik, jende letratuen intermediazioaren beharra duela ikusleak, dela Basarri edo direla epaileak.\nHala ere, zinemagilearen sentsibilitate falta nabarmenena ondoren dator, 1967ko Euskal Herriko finaleko irudiak agertzean. Parte-hartzaile guztiak aurkeztu ondotik, buruz-burukora Uztapide eta Xalbador pasatzen diren momentua ikusten dugu. Orduan, jendea Xalbadorri txistuka hastean, lehen planoan Urepeleko artzaina agertzen zaigu, bere bertsorik ezagunena kantatzen: “Anai arrebak, ez otoi pentsa…”.\nIrudi zirraragarria da, Xalbadorren aurpegiak erakusten duen ezinegona, nola eusten dion haserreari, nola irensten duen listua…. Alta, Caro Barojak ez du ulertzen zer ari den ikusten; ez da ohartzen seguru aski bizitzan ez duela horrelako beste momentu historiko bat grabatzeko aukerarik izanen, eta beraz, txistuak gehiegi luzatzen direnean, planoz aldatzen du, Xalbadorren azken puntuari itxaron gabe. Hala, ikusleak betiko galdu du “Txistuak jo dituzute baina / maite zaituztet oraindik” zoragarri hura berriro bizitzeko aukera.\nHamabi urte beranduago, 1979an, atzera filmatu zituen bertsolariak Pio Barojaren ilobak, Donostiako Kutxak bere mendeurrena ospatzeko enkargatu zion Gipuzkoa film luzean. Proiektu handia izan zen, hiru urteko grabaketa lanak eskatu zituena eta teknika aldetik oso txukun burutua. Bertako hainbat eszenaren edertasun plastikoa ukaezina da. Alta, Pio Caro-ren kanpo begirada folklorikoa nagusitzen da beste behin ere. Harentzat, Gipuzkoa belardiak, harriak, pottokak, ikazkinak, artzainak, arraunlariak, Oteiza, aizkolariak, trikitia eta bertsolariak dira, ez besterik.\nBertsolarien interbentzioak kostunbristak dira erabat. Uztapide, adibidez, soroan lanean ari dela ikusten dugu, off-ean honela kantatzen duelarik, “Gure garaiko zaharrak joan ziran / baina gaztiak badatoz”. Basarri eta Gorrotxategi, berriz, sagardotegi batean agertuko zaizkigu kantuan, adineko bertsozale kuadrilla batez inguratuta.\nGisa guziz, seguru aski, film honetan kezkagarriena etnografoa omen den egileak erakusten duen zehaztasun eta zorroztasun falta da. Hala, adibidez, gaia Gipuzkoa izan arren, Xiberoko xirula, bortüko kantua edota Arratiako dultzaina entzuten dira gipuzkoar artzainen irudien gainean. Bestalde, ordurako desagertuak ziren hainbat ohitura, filmerako antzeztu zituzten, oraindik bizirik baleude bezala.\nZinema eta Bertsoa I. Sarrera. (Josu Martinez)\nPosted on 2013/02/28 by kagirre\nBertsolaritza eta zinema. Zinema eta bertsolaritza. Horra hor, lehen begiratuan ezkontzen zail zaizkigun hitz bi. Historian zehar, zinemak oso gutxitan erreparatu baitio bertsolaritzari. Bertsolariak gutxitan agertu baitira pantaila handian. Arraroa lirudike horrek, biak arte popularrak izanik: hala bertsoa nola zinema, herri xeheari zuzenduak izan dira beti eta elite kultuek, maiz, inmoralkeria, denbora-pasa edo arlotekeria gisa gutxietsi dituzte.\nBaina izaera herrikoi horretaz aparte, gutxi dute ikustekorik beren artean. Adibidez, hilabeteak behar izaten dira film bat egiteko; bertso bat osatzeko, berriz, segundoak. Film bat ekoizteko hainbat lagun dira beharrezko, atzean industria oso bat dutela; bertso bat kantatzeko aski da eskuak poltsikoetan dituen pertsona bakarrarekin. Arte guztietan garestiena da zinema; bertsoa baino gauza merkeagorik ez dago.\n“Gipuzkoa” filma, Pio Caro Baroja 1979.\nHala ere, ez dut uste bien arteko harremanik eza ezberdintasun horietan bilatu behar denik. Cow Boy-ek ere, a priori, gutxi dute ikustekorik zeluloidearekin, eta milioika film egin dira haien inguruan. Bertsoa zineman azaldu ez izanaren arrazoi nagusia sinpleagoa da: Euskal Herria bera ere ez bada zinema-aretoetan sekula existitu… nola agertuko ziren, bada, bertsolariak? Euskal Herria pantailetatik kanpo egon da zinemaren lehen ehun urteotan. Euskaldunok ez dugu sekula Euskal Zinemarik izan; beraz, salbuespen urri batzuk kenduta, besteen begiradaren mende egon gara beti (eta dena esaten hasita, ez digute gehiegitan begiratu). Hala, historian zehar bertsolariak agertu diren film urrietan, zinemagileak gutxitan ulertu du zer ari zen grabatzen. Bitxikeria-ri, Urrezko ondarea-ri, edo Biografia liluragarria-ri erreparatu dio; baina ia inoiz ez bertsoari berari.\nEdozelan ere, Historiak perla bakan batzuk utzi dizkigu. Azter ditzagun, bada; zinemak berezkoa duen memoria gordailu-izaeraren baitan, hainbat kontu interesgarri aurkituko baitugu.\nBihartik aurrera egingo dugu hori. Egunero perla bat.\n* OHARRA: Testu hau, jatorrian, BERTSOLARI aldizkarian publikatu zen, 2011ko udazkenean.\nPosted in euskal zinea medioetan,euskal zinearen historia,Zinema eta Bertsoa\tUtzi iruzkina


SMHren masa-unitateak. - Didactalia: material educativo\nSMHren masa-unitateak eta haien arteko baliokidetasunak aurkezten dira, zenbaki-sistema hamartarrarekin dituen paralelotasunetan oinarrituta, eta 10ez, 100ez, 1.000z... biderkatzean eta zatitzean oinarrituta.\nHelburu didaktikoak: Masaren Sistema Metriko Hamartarraren egitura deskribatzea eta hura erabiltzen ikastea, inguruko masen neurriak adierazteko.\nAurretiko ezagutza: Masa-neurria, neurri-unitate batekin alderatzearen emaitza gisa. Zenbaki Sistema Hamartarra: zifren ordena eta posizio-balioa.\nPalabras clave: masa pisua magnitudea neurria sistema metriko hamartarra\nURL repositorio: /repositorio/17052010/f4/es_2010051732_9120914\nMapa Conceptual: SMHren masa-unitateak.


Rap saioa Espaloian gaur, El Langui musikari ezagunarekin - Elgeta - Goiena.eus\nRap saioa Espaloian gaur, El Langui musikari ezagunarekin\nMiren Arregi 2015-05-22 11:01\nJuan Manuel Montilla Espainiako aktore eta musikaria.\nGaueko hamarretan hasiko da kontzertua Elgetan; DJak, ahotsak eta erritmo kaxak egingo dute bat.\nRap-zaleek sekulako aukera dute gaur Elgetako Espaloian; izan ere, Espainiako musikari ezagun eta esanguratsu bat ikusi eta entzuteko aukera egongo da: El Langui, hain zuzen ere. Izen horren atzean Juan Manuel Montilla dago, musikari esanguratsua ez ezik, baita aktore ezaguna ere; besteak beste, Goya baten jabea.\nEl Langui ez da bakarrik egongo agertokian, lagun izango baititu, azken urteetan bezala, DJ Caution eta Rellenito Makeijan. Rap fusioa egiten du taldeak; izan ere, DJak, ahotsa eta erritmo-kaxa nahasten dituzte ikuskizunean.\nKontzertua gaur izango da, esan bezala, gaueko hamarretan, Elgetako Espaloian. Sarrerak salgai daude dagoeneko, besteak beste, Bergarako Irrintz tabernan eta Arrasateko Taupan, 15 eurotan. Lehiatilan bertan ere eskuratu ahalko dira, 18 eurotan.


Txakurrek eta katuek ere odola ematen dute | Consumer\nTxakurrek eta katuek ere odola ematen dute\nEspainian animalientzako dauden odol-bankuek ehunka txakur eta felido salbatu dituzte\nOdol-bankuek berehala transfusioa behar duten zakur eta katuen bizitzak salbatzen dituzte. Animalien odola ematea erabakitzen duten txakurren eta felidoen jabe batzuen elkartasuna eta eskuzabaltasuna funtsezkoak dira. Zakur eta katuentzako odol-banku bat zer den eta nola funtzionatzen duen, zer animalia eman ditzakeen, animaliaren odol-taldea nola ezagutu eta odola nola eman behar duen azaltzen du artikulu honek, baita Espainian zakurr- eta katu-odola non eman jakiteko behar den informazioa ere.\nZakur eta katuen bizitzak salbatzen dituen odola\nTxakur batek edo katu batek odol-transfusio urgentea behar izan dezake hainbat arrazoirengatik: intoxikazioa, odol-galera handia eragiten dion istripua, anemia… Hori gertatzen denean, albaitariak odola eskuratzeko aukera izateak, animaliak bizia salbatzeko aukerak areagotzen baititu.\nYaco sei urteko nekazari txakurra da; Legionario, lau urteko galgoa; eta Pizca, sei urteko gata. Espainian dohaintza-emaile anonimoak diren ehunka txakur eta katuetatik hiru baino ez dira, eta horien eskuzabaltasunaren mende dago beste animalia batzuen bizitza: batzuk aterpetxeetan bizi dira, adopzio baten zain.\nZer da eta nola funtzionatzen du animalientzako odol-banku batek?\nAnimalien odol-bankuan odola biltegiratu, prozesatu eta gordetzen da, txakurretan, katuetan edo transfusioa behar duten bestelako animalietan erabiltzeko. Giza odol-bankuetan bezala, animaliek ere kalitatea bermatu behar dute, hartzaileen osasuna bermatzeko.\nTransfusioa behar duten txakur eta katuek espezie bereko eta odol-talde bereko animalien odola jaso behar dute. Giza odola ez da egokia txakur edo katu batentzat. Horregatik da garrantzitsua banku horiek izatea.\nAnimalientzako odol-bankuak daude, pribatuak zein publikoak, Madrilen, Valentzian eta Bartzelonan\nGaur egun, Madrilen, Valentzian eta Bartzelonan animalien odolezko bost banku pribatu eta publiko daude gutxienez Espainian. Ez dago tarifa bateraturik bere zerbitzuetan, baina klinika pribatu eskatzaileek 100 euro inguru ordaintzen dute kilo erdi odol baino gutxiagoko poltsa bakoitzeko.\nAlbaitari batzuek eta animalien ospitale batzuek beren dohaintza-emaileak dituzte, eta beren erreserbekin hornitzen dira; beraz, ez dute odol-bankuetara joan beharrik. Valentziako zakurren odol-bankuko Baucis Mitjanaren arabera, “normalean, odol-emaile diren pertsonek beren animaliak ere emaile bihurtzen dituzte”.\nZein animaliak eman dezakete odola?\nOsasuntsu dauden 20 kilotik gorako zakurrak eta osasun ona duten lau kilotik gorako katuak odol-emaileak izan daitezke. Adinari dagokionez, emaileak ez du izan behar urtebete baino gutxiago, ezta hamar baino gehiago ere.\n“Animalia guztiei analisiak egiten zaizkie lehenago, odol-eritasunik ez dutela egiaztatzeko”, azaldu du Mitjanasek, Valentziako zakur-bankuko albaitariak. Banku horrek Espainia osoko albaitaritza-kliniken sei odol-eskaera jasotzen ditu hilean.\nDohaintza-emaile guztiak datu-base batean sartzen dira, “odol-taldearen arabera”, esan du Mitjanak, eta gaineratu du abereen arteko odol-emateak doakoak direla, “anemia duten animalien bizitzak salbatzen laguntzen dutela, odol-galerak, traumatismoak edo kirurgiak izan dituztela”. Animalia emailearen jabeek ez dute inolako konpentsazio ekonomikorik jasotzen.\nOdol-taldea ezagutzea eta odol-ematea egitea\nZakurrek zortzi odol-talde dituzte, horietako bat unibertsala da\nZakurrek zortzi odol-talde dituzte. Pertsonen kasuan bezala, badago talde unibertsal bat ere (DEA 1.1), zakur guztiekin bateragarria dena. Katuak, aldiz, hiru odol-talde besterik ez ditu. Txakurraren edo katuaren odol-taldea odol-lagin baten analisiaren bidez jakiten da.\nOdol-taldea aldez aurretik ezagutzeak arindu egingo du odola eskatzeko prozesua, animaliak transfusioa behar badu.\nZakur edo katu baten odola emateko prozesuak 20-40 minutu irauten du. Egokiena emailea lasaia izatea da, lasaigarri arinik ez emateko. Animalia batek odola eman dezake zortzi astean behin. Ateratako odola birsortzeko prozesua azkarra da, eta animaliaren odola ateratzeak ez dio kalterik egiten haren osasunari.\nEspainia, animalia-odolaren emaile gutxi\nEspainian kontzientziazio eskasa dago animalientzako odol-emateekin, dio Luis Viñalsek, Madrileko albaitarien transfusio-zentroko zuzendariak. Haren iritziz, Espainian animalientzako odol-bankuek aspalditik funtzionatzen dute: 2002tik.\nMadrilgo Bankua da txakur eta katuekin ez ezik, hudoekin eta beste animalia batzuekin ere lan egiten duen bakarra, hala nola zaldi edo untxiekin. Zentro honek 1.100 odol-emate egin ditu txakurrentzat eta 120 katuentzat 2012an.\nCristina Fragío Madrilgo Unibertsitate Konplutentseko albaitariaren esanean, "Estatu Batuetako beste herrialde batzuekin alderatuz gero, oso pozik gaude, Espainiatik kanpo askoz ere kontzientzia handiagoa baitago konpainiako animaliak zaintzeaz".\nNon eman txakur eta katu odola Espainian\nEspainian, animalien odolezko hiru banku pribatu daude, eta unibertsitateko bi banku publiko. Hauek dira Espainian txakurren eta katuen odola emateko helbideak.\nAnimalientzako odol-banku publikoak\nMadrilgo Unibertsitate Konplutentseko Albaitaritza Fakultateko Ospitalea.\nBartzelonako Unibertsitate Autonomoko Albaitaritza Fakultateko Ospitalea.\nAnimalientzako odol-banku pribatuak\nValentziako Zakurren Odol Bankua.\nMadrilgo Transfusio Albaitariaren Zentroa.\nMaresmeko Beterinari Ospitalea.\nanimaliak donazioak gatos-eu maskotak odol odol-bankuak perros-eu


"Donostiako Añorgan, Fires dagoen lekuan, 250 etxebizitza eraiki nahi dituzte EAJren babesean"\n2019ko apirilaren 25a, osteguna | Ordua Euskal Herrian 14:19:13\nErresistentziarako deia egin dute lantegi berreskuratutik\nAstelehen goizean Gailur Alde S.L. enpresako bi langile bertarau dira orain hiru urtetik okupatuta dagoen fabrikara. Astebete bada jakinarazpena jaso eta sirena hotsak jo zituztela. 30 lagunetik gora zain zeuden barnean, asko gaua bertan igarotakoak, langileei sartzen ez uzteko. Langileek ezin izan dute eraikina barrutik ikusi eta joan egin direnean, prentsaurrekoa eskaini dute Fires-ko asanbladako kideek. Salatu dute Añorgako eremu horretan etxebizitza gehiago egin nahi dituztela. 18:00etan asanblada deitu dute gaur astelehenean.\nFires lantegi berreskuratua desalojo arriskuan dagoela jakinarazi dute prentsaurrekoan.\n2015eko Maiatzaren Lehenenan okupatu zuten bere garaian Firestone gurpil markaren lantegi izandako eremu abandonatua. "Lantegi berreskuratu" izaera eman eta hainbat proiektu autogestionatu aurrera eramaten dituzte bertan: liburutegia, tailer mekanikoa, aroztegia, forja, laborategi hackerra, jostun tailerra eta okindegia nabarmendu dituzte.\nEspazio honen biziraupena arriskuan dagoela adierazi dute, inguruko beste eraikin batzuekin batera. "Eremu honetan, 250 etxebizitza eraiki nahi ditu Gailur-Alde SL enpresak, EAJren babesean eta urtebeteko epean".\n"Inposatutako proiektua da eta horrek dakarrenaren aurrean, funtsezkoa ikusten dugu Fires defendatzea; batetik, proiektu autogestionatuak ahalbidetzen dituen espazioa delako; eta bestetik, aipatutako hiri ereduaren aurka egiteko", adierazi dute.\nMomentuz dituzten asmoak jakinarazi dituzte: orain arteko jardunarekin jarraitzea pentsatzen dute, eta horregatik, larunbat honetarako prestatua zuten deialdia indartu nahi izan dute: Udazken Jaialdia. Hala ere, aitortu dute, ezin dutela ahaztu arrisku egoeran daudela eta proiektuarekin bat egiten duten herritarrei adi egiteko deia zabaldu diete.\n"Turistak erdialdera, eta auzotarrak kanpoaldera"\nProiektu hau ez dutela modu isolatuan ulertzen jakinarazi dute. "Azken aldian gero eta ageriagoa da hiria interes ekonomiko jakin batzuen arabera antolatzen ari direla. Are gehiago, turismoaren industriaren mepe bizi den hiri honetan". Donostia erdigunean bizi ezin duten herritarrak inguruko periferietara bidaltzen ari direla salatu dute, eta etxebizitza hauek ere, logika horretan kokatu dituzte.\nGaineratu dute añorgatarren iritzia kontutan hartu gabe diseinatutako proiektua dela eta aurrera eramanez gero, "zeharo aldatuko du auzoaren bizitza".\nJarraian Irutxuloko Hitzak prentsaurrekoan grabatu duen bideoa:\nJarraian okupazioa egin zutenean Topatuk egin zuen bideoa: